title: Pavel Dybenko

text: Oikeudenkäynnin jälkeen Dybenko ja Kollontai matkustivat Samaran kaupunkiin, joka oli bolševikkeja vastustaneiden sosialistivallankumouksellisten ja anarkistien tukikohta. Samarasta käsin Dybenko julkaisi kirjoituksia, joissa hän syytti Leniniä muun muassa korruptiosta, terrorista ja yleisestä epäpätevyydestä. Lisäksi Dybenko väitti Leninin kavaltaneen suuren määrän valtion kultavarantoja. Puna-armeija murskasi kuitenkin pian Samaran kapinalliset ja Dybenko palasi Moskovaan, jossa hänet toukokuun lopussa armahdettiin. Ehtona oli, ettei Dybenko enää osallistuisi politiikkaan. Lenin päätyi lopulta lähettämään hänet pataljoonankomentajaksi Venäjän ja saksalaisten miehittämän Ukrainan väliselle alueelle.


title: Pavel Dybenko

text: Saksalaisten vetäytymisen jälkeen Ukrainaan syntyi sekasortoinen tilanne, jossa bolševikit, sosialistivallankumoukselliset, anarkistit ja valkoinen armeija taistelivat toisiaan vastaan. Vasemmistolaiset ryhmittymät olivat välillä myös liittoutuneet keskenään. Vuoden 1919 alussa Dybenko ylennettiin puna-armeijan kenraaliksi. Hän johti divisioonaa, joka kevääseen mennessä onnistui tuhoamaan kaikki bolševikkeja vastustaneet sosialistiset ryhmät. Huhtikuussa Dybenko sai määräyksen siirtää joukkonsa Donbasin alueelle, mutta saamaansa käskyä uhmaten hän valloittikin Krimin niemimaan, jonne perustettiin Krimin sosialistinen neuvostotasavalta. Dybenko nimitti sen pääministeriksi Leninin veljen Dimitri Uljanovin, hoitaen itse sota- ja laivastoministerin virkaa. Neuvostotasavalta jäi kuitenkin lyhytikäiseksi, kun valkoisen armeijan joukot valloittivat Krimin jo kesäkuun aikana. Dybenko joutui pakenemaan Ukrainasta ja menetti samalla myös armeijansa. Osa hänen miehistään liittyi Nestor Mahnon johdolla taistelleeseen anarkistiseen vallankumoukselliseen kapinallisarmeijaan, osan taas muodostaessa omia pieniä ryhmiään, jotka sotivat sekä puna-armeijaa että valkoista armeijaa vastaan.


title: Pavel Dybenko

text: Ukrainan epäonnistumisen jälkeenkään Dybenko ei menettänyt asemaansa puna-armeijassa, vaan syyskuussa 1919 hänen komentoonsa annettiin Tsaritsynin ja Tulan alueilla valkoisia vastaan taistellut 37. divisioona. Maaliskuussa 1920 Dybenko johti ratsuväkeä eteläisellä rintamalla. Valkoisen armeijan joukot kuitenkin kukistivat hänen divisioonansa nopeasti, koska Dybenkolla ei ollut kokemusta ratsuväestä. Tämän jälkeen hänet siirrettiin Moskovaan jatkamaan opintojaan puna-armeijan sotilasakatemiassa.


title: Pavel Dybenko

text: Maaliskuussa 1921 Dybenko osallistui Mihail Tuhatševskin komennossa anarkistien johtaman Kronstadtin kapinan kukistamiseen. Vuotta myöhemmin hän onnistui viimein valmistumaan sotilasakatemiasta, jonka jälkeen Dybenko komensi jalkaväen osastoja ja hänet otettiin myös uudelleen kommunistisen puolueen jäseneksi. Vuodesta 1925 lähtien hän toimi yleisesikuntaupseerina, kunnes Dybenko 1928 nimitettiin Keski-Aasian sotilaspiirin päälliköksi. Vuodet 1930–1933 Dybenko oli komennettuna Saksassa, kun maat tekivät keskinäistä sotilasyhteistyötä. Neuvostoliittoon palattuaan Dybenko toimi Volgan sotilaspiirin päällikkönä, ollen mukana järjestämässä myöhemmin teloitetun Tuhatševskin pidätystä vuonna 1937. Hän oli myös yksi Tuhatševskin oikeudenkäynnin tuomareista.


title: Pavel Dybenko

text: Vuonna 1938 Dybenko joutui myös itse Stalinin epäsuosioon ja hänet teloitettiin saman vuoden heinäkuussa. Dybenkoa syytettiin muun muassa yhteyksistä natsi-Saksaan sekä jo aikaisemmin ammuttuun Mihail Tuhatševskiin. Lisäksi hänen väitettiin käyttäneen valtion varoja alkoholinhuuruisten seksiorgioiden järjestämiseen, mitä syytettä Dybenko ei kiistänyt.


title: Joe and Jake

text: Joe and Jake on brittiläinen popduo, jonka muodostavat Walesin Rhuthunista kotoisin oleva Joe Woolford ja Englannin Stoke-on-Trentistä kotoisin oleva Jake Shakeshaft.


title: Joe and Jake

text: Joe ja Jake osallistuivat molemmat vuoden 2015 The Voice UK:hon, jossa he ystävystyivät ja päättivät muodostaa duon. Helmikuussa 2016 heidät valittiin edustamaan Isoa-Britanniaa vuoden 2016 Eurovision laulukilpailussa Tukholmassa. He esittivät euroviisuissa kappaleen "You're Not Alone".


title: Joe and Jake

text: Singlet


title: Bank of Baroda

text: Bank of Baroda Ltd on suuri intialainen pankkikonserni. Pankkiyhtiön kotipaikka on Baroda (eli Vadodara) Intian Gujaratin osavaltiossa.


title: Bank of Baroda

text: Yhtiömuodoltaan Bank of Baroda on julkinen osakeyhtiö. Yhtiön osake noteerataan Bombayn (BSE) ja Intian kansallisessa pörssissä (NSE). Intian valtiolla on osake-enemmistö yhtiöstä.


title: Bank of Baroda

text: Yhdysvaltalainen talousjulkkaisu Forbes luokitteli Bank of Barodan vuonna 2015 Intian 19. ja maailman 832. suurimmaksi julkiseksi osakeyhtiöksi. Pankkikonsernin liikevaihto oli 7,615 miljardia dollaria ja liikevoitto 827,6 miljoonaa dollaria (2014).


title: Axis Bank

text: Axis Bank Limited on suuri intialainen pankkikonserni. Pankkiyhtiön kotipaikka on Mumbai. Pankki perustettiin vuonna 1993 ja oli alkuperäiseltä nimeltään "UTI Bank Ltd". Pankin nykyinen nimi on ollut voimassa 30. päivästä heinäkuuta 2007 lähtien.


title: Axis Bank

text: Yhtiömuodoltaan Axis Bank on julkinen osakeyhtiö. Yhtiön osake noteerataan Bombayn (BSE) ja Intian kansallisessa pörssissä (NSE).


title: Axis Bank

text: Yhdysvaltalainen talousjulkkaisu Forbes luokitteli Axis Bankin vuonna 2015 Intian 14. ja maailman 558. suurimmaksi julkiseksi osakeyhtiöksi. Pankkikonsernin liikevaihto oli 6,37 miljardia dollaria ja liikevoitto 1,04 miljardia dollaria (2014).


title: Virat Kohli

text: Virat Kohli (s. 5. marraskuuta 1988 Delhi) on intialainen kriketinpelaaja, joka edustaa Delhin krikettijoukkuetta ja Royal Challengers Bangalorea. 175 senttimetriä pitkä Kohli pelaa myös Intian krikettimaajoukkueessa. Pelipaikaltaan hän on lyöjä.


title: Virat Kohli

text: Kohli debytoi Ranji Trophy -sarjassa pelaavassa Delhin krikettijoukkueessa vuonna 2006. Vuonna 2008 hän voitti joukkueen kanssa Ranji Trophyn ja samana vuonna Intian alle 19-vuotiaiden maajoukkueen kanssa ikäluokan maailmanmestaruuden toimien joukkueen kapteenina. Indian Premier Leaguen Royal Challengers Bangaloressa hän debytoi niin ikään vuonna 2008. Vuonna 2012 Kohli valittiin ICC:n toimesta One-day Internationalin vuoden pelaajaksi.


title: Virat Kohli

text: Intian krikettimaajoukkueessa Kohli teki Test-debyyttinsä vuonna 2011. Nykyisin hän toimii joukkueen kapteenina. One-day Internationaleissa hän pelasi ensimmäisen maaottelunsa jo vuonna 2008. Vuonna 2011 hän oli mukana voittamassa maailmanmestaruutta. ICC:n järjestämän World Twenty20-turnauksen parhaaksi pelaajaksi Kohli on valittu kahdesti. Vuoden 2014 turnauksessa hän teki ennätykselliset 319 juoksua.


title: Virat Kohli

text: Kohlin puoliso on näyttelijä ja malli Anushka Sharma. Pari on saavuttanut suuresti huomiota. Vuonna 2014 brittiläinen lehti SportsPro listasi Kohlin maailman toiseksi myyvimmäksi urheilijaksi Formula 1 -kuljettaja Lewis Hamiltonin jälkeen.


title: Virat Kohli

text: Seurajoukkuetasolla


title: Virat Kohli

text: Maajoukkuetasolla


title: Virat Kohli

text: Henkilökohtainen


title: Václav Černý

text: Václav Černý (s. 17. lokakuuta 1997 Příbram) on tšekkiläinen jalkapalloilija, joka edustaa Alankomaiden Eredivisiessä pelaavaa Ajaxia. Pelipaikaltaan vasenjalkainen Černý on oikea laitahyökkääjä.


title: Václav Černý

text: Černý siirtyi vuonna 2015 kotimaansa 1. FK Příbramista Ajaxin riveihin. Hän debytoi seuran edustusjoukkueen paidassa Eredivisiessä elokuussa 2015 Willem II:tä vastaan. Eurooppa-liigassa Černý debytoi marraskuussa 2015 Baselia vastaan onnistuen heti maalinteossa. Hänet valittiin samana vuonna myös Tšekin vuoden nuoreksi pelaajaksi.


title: Václav Černý

text: Černý on edustanut Tšekkiä nuorten maajoukkuetasolla. Hän on maan alle 17-vuotiaiden maajoukkueen eniten otteluita pelannut pelaaja 27 ottelullaan. Vuonna 2015 Černý debytoi Tšekin alle 21-vuotiaiden jalkapallomaajoukkueessa.


title: Václav Černý

text: Henkilökohtainen


title: Ashley Fink

text: Ashley Rae Fink (s. 20. marraskuuta 1986 Houston, Texas, Yhdysvallat) on yhdysvaltalainen näyttelijä, joka tunnetaan Lauren Zizesin roolista musikaalisarjassa "Glee" sekä Carterina "Huge" -tv-sarjassa.


title: Ashley Fink

text: Finkillä on vanhempi sisko Stephanie sekä kaksi nuorempaa siskoa, Amanda ja Amy. Hän varttui Houstonissa ja aloitti näyttelemisen neljän vuoden ikäisenä. Muutettuaan Los Angelesiin perheensä kanssa Fink uppoutui näyttelijän työhön ja kävi draamaan erikoistuneen esittävien taiteiden lukion, jossa hän esiintyi suurille yleisöille muun muassa "Ihmemaa Ozin" Leijonan roolissa sekä Lucyna näytelmässä "You’re A Good Man, Charlie Brown". Fink on kertonut, että häntä kiusattiin lukiossa ylipainonsa takia.


title: Ashley Fink

text: Fink on näytellyt Tribecan suosikiksi nousseessa elokuvassa "Fat Girls" vuonna 2006 sekä useissa tv-rooleissa, kuten "Näytön paikassa", Foxin sarjassa "Glee" sekä ABC Familyn perhedraamassa "Huge". Vuonna 2010 hän esiintyi elokuvassa "You Again".


title: Tuomo, laita aika hiljaiselle tää kazoo

text: Tuomo, laita aika hiljaiselle tää kazoo on vuonna 2016 julkaistu muusikko Kari Peitsamon 53. studioalbumi, sekä kokoelma-, live- ja yhteisalbumit mukaan lukien 68. albumi. Levyltä julkaistiin 12. toukokuuta digisingle "Hiljaisten seiväshyppääjien kerho". Kappaleen "Albert Järvinen" Peitsamo sanoitti alkujaan käännökseksi Johnny Otisin kappaleeseen Willie and the Hand Jive vuonna 1976. Peitsamo sävelsi kappaleen uudestaan ja kirjoitti siihen kolmannen säkeistön levyä varten.


title: Euroopan patenttisopimus

text: Euroopan patenttisopimus (lyh. EPC; European Patent Convention; Convention on the Grant of European Patents) on Münchenissä 5 lokakuuta 1973 allekirjoitettu yleissopimus eurooppapatenttien myöntämisestä. Sopimus tuli voimaan 1 lokakuuta 1977.


title: Euroopan patenttisopimus

text: Sopimuksella luotiin sopimusvaltioiden yhteinen patentinmyöntämismenettely sekä perustettiin Euroopan patenttijärjestö. Sopimuksen alaisia eurooppapatentteja myöntää Euroopan patenttivirasto joka nimestä huolimatta on täysin erillinen Euroopan unionista. EU:hun kuulumattomista maista mm. Islanti, Norja, Sveitsi ja Turkki ovat allekirjoittaneet EPC-sopimuksen. EPC-sopimuksen uudistamiskirja hyväksyttiin sopimusvaltioiden hallitusten välisessä diplomaattikonferenssissa marraskuussa 2000.


title: Euroopan patenttisopimus

text: Patenttisopimuksen on allekirjoittanut 38 valtiota jonka lisäksi sekä Marokko että Moldova ovat allekirjoittaneet erillissopimuksen eurooppapatenttien voimaansaattamisesta. Vastaavanlainen erillissopimus Euroopan patenttiviraston kanssa, niin kutsuttu ”voimaansaattamissopimus”, on suunnitteilla myös Tunisian kanssa.


title: Euroopan patenttisopimus

text: Suomi liittyi Euroopan patenttisopimukseen 1. maaliskuuta 1996.


title: Euroopan patenttisopimus

text: Hakija voi tehdä yhdellä kielellä yhden eurooppapatenttihakemuksen Euroopan patenttivirastoon. Kun hakemus on hyväksytty, hakija voi valita, missä EPC-maissa hän saattaa sen voimaan ja maksaa niiden vuosimaksut. Vuosimaksut ovat samat kuin tehtäessä kansallinen hakemus joka maahan erikseen, mutta säästöä voi syntyä vaivassa, käännöskuluissa ja asiamieskuluissa, mm. koska moneen maahan riittää kääntää patenttivaatimukset eikä koko selitysosaa.


title: Euroopan patenttisopimus

text: Ehkä jo vuoden 2017 lopulta alkaen hakijalla voi saattaa hyväksytyn eurooppapatentin voimaan halutessaan myös yhtenäispatenttina kaikissa yhtenäispatenttimaissa ja maakohtaisena eurooppapatenttina valitsemissaan muissa EPC-maissa.


title: Euroopan patenttisopimus

text: Jo keksijän ensimmäinen hakemus voi olla eurooppapatenttihakemus. Vaihtoehtoisesti hän voi ensin hakea yhdestä tai useammasta maasta halpaa kansallista patenttia ja sen tulosten perusteella päättää 12 kuukauden kuluessa tekemispäivästä tehdä eurooppapatenttihakemuksen tai pidentää miettimisaikaansa 30 kuukauteen tekemällä PCT-hakemuksen.


title: Infiniti EX

text: Infiniti EX on kompakti crossover, jota Nissan valmisti Infiniti-brändin alla 2007-2013 Tochigissa, Japanissa.


title: Infiniti EX

text: Automalli sijoittui Infinitin mallistossa JX35-katumaasturin alapuolelle. Se käyttää samaa FM-pohjalevyä kuin G35, M-sarja, QX70 ja Nissan 350Z. Infiniti suunnitteli automallin kilpailemaan muun muassa BMW X3:n, Acura RDX:n ja Land Rover LR2:n kanssa.


title: Infiniti EX

text: Auton tuotantomalli esiteltiin 16. elokuuta 2007 Pebble Beach Concours d’Elegancessa. EX:ssä on sama 3,5-litrainen, 290-hevosvoimainen V6 kuin Nissan 350Z:ssä.


title: Infiniti EX

text: Auton nimeksi vaihdettiin vuonna 2013 Infiniti QX50.


title: Antoni Martí

text: Antoni Martí Petit (s. 10. marraskuuta 1963) on andorralainen arkkitehti ja poliitikko. Hän on toiminut maansa pääministerinä vuoden 2011 parlamenttivaaleista alkaen.


title: David Granger

text: David Arthur Granger (s. 15. heinäkuuta 1945) on guyanalainen poliitikko ja eläkkeellä oleva upseeri. Hän on toiminut Guyanan presidenttinä vuodesta 2015.


title: David Granger

text: Granger toimi aiemmin puolustusvoimien ylipäällikkönä ja presidentin puolustuspoliittisena neuvonantajana. Hän on opiskellut Guyanan yliopistossa, Länsi-Intian yliopistossa ja Yhdysvalloissa.


title: Kaskö Tidning

text: Kaskö Tidning oli Kaskisissa ja Närpiössä vuosina 1914–1980 ilmestynyt ruotsinkielinen sanomalehti. Vuosina 1961–1964 sitä julkaistiin kolmena painoksena nimillä "Kaskö Tidning", "Närpes Tidning" ja "Övermarks Tidning". Vuonna 1964 lehti muutettiin Närpiöön nimellä "Närpes–Övermark–Kaskö Tidning". Vuonna 1968 nimeksi tuli "Närpes Tidning".


title: Kaskö Tidning

text: Ruotsinmieliseksi ja perustuslailliseksi perustettu "Kaskö Tidning" oli 1920-luvulla jyrkän oikeistolainen, mutta muuttui 1930-luvulla maltillisemmaksi ja vapaamielisemmäksi. Pieni ja ulkoasultaan vanhanaikainen lehti keskittyi vähitellen yhä enemmän paikallisiin asioihin. Vuonna 1980 se yhdistettiin "Syd-Österbotteniin".


title: Kaskö Tidning

text: Kahdesti ja viimeisenä vuotenaan kolmesti viikossa ilmestyneen lehden levikki oli 3 000–5 000 kappaletta. Sen päätoimittajina ja vastaavina toimittajina työskentelivät Axel Cederberg (1914–1915), Artur Jacklin (1915–1916, 1918–1924 ja 1927–1956), J. M. Eriksson (1916–1918), Ragnar Björk (1924–1927), Olav Jacklin (1956–1972) ja Björn Hindström (1972–1980).


title: Hyundai Motor India

text: Hyundai Motor India Limited (myös "Hyundai India") on eteläkorealaisen Hyundai Motor Companyn täysin omistama intialainen tytäryhtiö. Toukokuussa 1996 perustettu yhtiö on Intian toiseksi suurin autonvalmistaja ja maan suurin autoviejä. Kesällä 2015 yhtiö kertoi rakentavansa uuden autotehtaan Intiaan. Ennestään yhtiöllä on tuotantoa esimerkiksi Chennain seudulla.


title: Hyundai Motor India

text: Hyundai Motor India myi vuonna 2015 yhteensä 476 000 autoa Intian markkinoilla ja raportoi 17,3 prosenttia markkinaosuudesta . Intia oli Kiinan ja Yhdysvaltain jälkeen Hyundai-konsernin kolmanneksi suurin ulkomainen markkina-alue. Aiemmin Hyundain Intian tehtaat tekivät autoja myös Euroopan markkinoille, mutta kesäkaudella 2015 Hyundai siirsi Euroopan markkinoiden valmistustaan Intian sijaan konsernin Turkin tehtaille.


title: Hyundai Motor India

text: Intian autoteollisuus tuotti vuonna 2014–2015 yhteensä 3,378 miljoonaa henkilöautoa ja 0,748 miljoonaa hyötyajoneuvoa, eli yhteensä 4,126 miljoonaa autoa. Tuotantomäärällä mitattuna suurin valmistaja on japanilaisen Suzukin intialainen tytäryhtiö Maruti Suzuki. Kaudella 2015–2016 Intian automarkkinoiden odotettiin kasvavan yhdeksän ensimmäisen kuukauden myynnin perusteella.


title: Hyundai Motor India

text: Hyundai Motor India valmistaa emoyhtiönsä kanssa yhteistyössä Hyundai-automerkin autoja. Vuoden 2016 alussa valmistuksessa oli kymmenen eri automallia (mallisarjaa): Eon, i10, Grand i10, Elite i20, Active i20, Xcent, Verna, Creta, Elantra ja Santa Fe. Automalleista Hyundai Elite i20 on palkittu Vuoden autona Intiassa (2015). Yhtiön kesällä 2015 julkaisema Hyundai Creta -crossover sai Intian Vuoden auto -nimityksen vuonna 2016. Hyundai Creta keräsi yli 100 000 tilausta Intiassa ensimmäisen kahdeksan tuotantokuukauden aikana. Helmikuussa 2016 Intian kymmenestä myydyimmästä henkilöautomallista kolme oli Hyundai Indian valmistamia: viidennellä sijalla ollut Hyundai Grand i10 (kuukauden myynti 8 898 kpl), kuudennella Hyundai i20 (8 419 kpl) ja yhdeksännellä Hyundai Eon (5 539 kpl). Lisäksi Creta-automallin raportoidaan nousseen myydyimpien autojen listalla korkealle, mutta auton toimituksista suuri osa oli vasta vuoden 2016 puolella.


title: Ashok Leyland

text: Ashok Leyland on intialainen, erityisesti linja- ja kuorma-autojen valmistajana tunnettu teollisuuskonserni. Ashok Leyland on Intian suurimpia hyötyajoneuvojen valmistaja ja maailman neljänneksi suurin linja-autojen valmistaja. Se on yhtiömuodoltaan julkinen osakeyhtiö, jonka osake noteerataan Bombayn pörssissä (BSE) ja Intian kansallisessa pörssissä (NSE). Yhtiö on osa Hinduja Automotive Limitediä (Hinduja Group) ja sen pääkonttori on Chennaissa. Lisäksi yhtiöllä on ulkomaista tuotantoa Prahassa (Tšekki) ja Ra’s al-Khaiman emiraatissa (Yhdistyneet arabiemiirikunnat).


title: Ashok Leyland

text: Valmistaa myös kevyitä hyötyajoneuvoja automallisarjoihin Dost, Partner, Stile ja Mitr sekä sotilas-ajoneuvoja... Lisäksi sähkögeneraattoreita, kompressoreja, laitteita merisovelluksiin, maansiirtokoneita, nostureita ja leikkuupuimureita, liikennevälineiden rahoituspalveluja ja sauunnittelu/insinööritoimiston palveluja. Yhtiö on perustettu 1948.


title: Ashok Leyland

text: Yhtiö perustettiin vuonna 1948 nimellä "Ashok Motors" englantilaisen Austin Motor Companyn kanssa Austin-merkkisten brittiautojen kokoonpanotehtaaksi. Vuonna 1950 yhtiö solmi seitsemänvuotisen yksinoikseussopimuksen Leylandin kanssa Leyland-kuorma-autojen maahantuonnista, kokoonpanosta ja myöhemmin myös valmistamisesta. Vuonna 1954 yhtiö sai valmistuslisenssin 1 000 Comet -ajoneuvon (kuorma-auton?) valmistamiseksi vuosittain. Seuraavana vuonna yhtiön nimi vaihdettiin Ashok Leyland Ltd:ksi ja Leyland Motors Ltd. tuli yhtiön osakkaaksi.


title: Ashok Leyland

text: Vuonna 1967 yhtiö esitteli Intiassa valmistetun, kaksikerroksisen Titan-linja-auton. Vuonna 1970 yhtiö suunnitteli ja valmisti Intian asevoimille sen vaatimusten mukaisesti 1 000 kappaletta 6x4 'Hippo' Tipper -kuorma-autoa. Tuotantolisenssi kymmenkertaistui kaksi vuotta myöhemmin.


title: Home Free

text: Home Free on yhdysvaltalainen a capella yhtye, johon kuuluu viisi jäsentä, Austin Brown, Rob Lundquist, Adam Rupp, Tim Foust, ja Chris Rupp. Yhtye on perustettu vuonna 2000, ja vuodesta 2007 yhtye oli jäseniensä kokopäivätyö. Yhtyeen tyyli oli sekalainen vuoteen 2011,jonka jälkeen yhtyeen tyylisuunnaksi valikoitui country. Vuonna 2013 Home Free voitti Sing Off tosi-tv-ohjelman, palkintona 100,000$, ja levytyssopimus Sonyn kanssa.


title: Home Free

text: Vuoden 2013 jälkeen yhtyeeltä on ilmestynyt kolme albumia; Crazy Life, Full of Cheer, sekä Country Evolution.


title: Home Free

text: Maaliskuun 18. päivä yhtye ilmoitti, että yksi perustajajäsenistä, Chris Rupp lähtee soolo-uralle, ja hänen tilalleen tulee Adam Chance toukokuussa 2016.


title: Oborona

text:
Oborona (Оборо́на, suomeksi "Puolustus") on nuorten 2005 perustama väkivallaton protestiliike Venäjällä. Moskovassa tällä oppositioliikkeellä on muutama sata aktivistia. Liike toimii 25 kaupungissa Venäjällä. Liike on verkosto, jolla
ei ole selvää johtajaa.


title: Oborona

text: Liike väittää Vladimir Putinin tuhonneen Venäjän demokraattiset instituutiot ja luoneen Venäjälle itsevaltaisen poliisivaltion. Tätä liike vastustaa.


title: Oborona

text: Liike on Ukrainan oranssin vallankumouksen inspiroima. Liikkeen logossa näkyy nyrkki, niin kuin serbialaisen Otpor-oppositioliikkeen logossakin. Liikettä vatsa lähinnä Ukrainan oranssin valalnkumouksen Pora! ja Znayu! sekä Valko-Venäjän Zubr.


title: Simon Wilhelm Nylander

text: Simon Vilhelm Nylander (13. helmikuuta 1827 Oulu – 28. kesäkuuta 1889 Kuopio) oli suomalainen tuomari, pormestari ja valtiopäivämies.


title: Simon Wilhelm Nylander

text: Nylanderin vanhemmat olivat oululainen kauppias, raatimies Matts Nylander (k. 1842) ja Beata Hoffrén. Hän kävi Vaasan lukiota ja pääsi ylioppilaaksi vuonna 1846. Nylander opiskeli oikeustiedettä Helsingin yliopistossa suorittaen tuomarintutkinnon 1850. Hän sai varatuomarin arvon 1854.


title: Simon Wilhelm Nylander

text: Nylander toimi Kajaanin kihlakunnan henkikirjurina 1858–1861, ja sen jälkeen hän oli Kajaanin vt. pormestarina sekä Piippolan ja sittemmin Oulun tuomiokunnan vt. tuomarina. Nylanderista tuli Raahen pormestari 1866, Oulun kunnallispormestari 1869, Oulun tuomiokunnan tuomari 1872 ja Liperin tuomiokunnan tuomari 1878. Hän osallistui myös säätyvaltiopäiville 1867.


title: Simon Wilhelm Nylander

text: Nylander oli naimisissa vuodesta 1858 Emma Charlotta Ståhlbergin (k. 1900) kanssa, jonka isä oli Sotkamon kirkkoherra Karl Benjamin Ståhlberg (1795–1867). Heidän poikiaan olivat Kokkolan pormestari Charles Wilhelm Nylander (1858–1903), Savonlinnan vt. kaupunginlääkäri Hugo Werner Nylander (1861–1889) ja pankinkomissaari Matti Ossian Nylander (1869–1929).


title: Mahindra & Mahindra

text: Mahindra & Mahindra Limited (M&M) on suuri intialainen autoteollisuus- ja maatalouskoneiden valmistaja. Tämä holdingyhtiö on yhtiömuodoltaan julkinen osakeyhtiö, jonka osake noteerataan sekä Bombayn (BSE) että Intian kansallisessa pörssissä (NSE). Suurin osakkeenomistaja on monialakonserni Mahindra Group. Mahindra & Mahindra on Intian suurin traktorien ja hyötyajoneuvojen valmistaja, ja Intian suurimpia henkilöautovalmistajia. Yhtiön "Mahindra"-traktori on maailman myydyin traktorimerkki.


title: Mahindra & Mahindra

text: Yhdysvaltalainen talousjulkaisu Forbes listasi Mahindra & Mahindran vuonna 2015 Intian 18. ja maailman 814. suurimmaksi julkiseksi osakeyhtiöksi. Yhtiön pääkonttori on Mumbaissa ja toimitusjohtaja on Anand Mahindra. Konsernin liikevaihto oli 11,61 miljardia dollaria ja yhtiön palveluksessa oli 19 427 työntekijää (2014). Yhtiön maaliskuuhun 2015 päättyneen toimintavuoden liikevaihdosta 38,65 % kertyi henkilöautoista, 20,78 % hyötyajoneuvoista (kuten pakettiautot, kuorma-autot, jne.), 27,62 % traktoreista ja 12,95 % muista liiketoiminnoista.


title: Mahindra & Mahindra

text: Joulukuussa 2015 uutisoitiin Mahindra & Mahindra ostavan maailmankuulun italialaisen ajoneuvosuunnitteluyritys Pininfarinan. Maaliskuussa 2016 uutisoitiin Mahindra & Mahindran ostavan 35 prosentin osuuden suomalaisesta leikkuupuimurivalmistaja Sampo-Rosenlewistä ja aloittavan tuotannollisen yhteistyön suomalaisyrityksen kanssa.


title: Mahindra & Mahindra

text: M & M uutisoi tammikuussa valmistaneensa siihen mennessä yhteensä viisi miljoonaa autoa. Yrityskonserni on Intian suurin hyötyajoneuvojen valmistaja. Yhtiöllä oli oman kertomuksensa mukaan 37 prosentin markkinaosuus tässä sektorissa (3/2015).


title: Mahindra & Mahindra

text: Mahindra & Mahindran valmistamiin henkilöautomalleihin kuuluvat Mahindra tai SsangYong -automerkillä valmistetut automallit: Actyon, Actyon Sports, Bolero, Chairman, e2o, Genio, Korando, KUV100, Kyron, Major, NuvoSport, Quanto, Rexton, Rodius, Scorpio, Thar, Tivoli, TUV300, Verito, Verito Vibe, XUV500 ja Xylo.


title: Mahindra & Mahindra

text: M&M osti vuonna 2010 vuonna 1994 perustetun sähköautovalmistajayhtiö REVA Electric Car Companyn osakseen. Mukana seurasi REVAi-sähköauto. Uudempaa Mahindra Reva Electric Vehicles Private Limited -tytäryhtiön sähköautomallistoa edustaa Mahindra e2o.


title: Mahindra & Mahindra

text: Eteläkorealainen SsangYong Motors liitettiin osaksi M&M:ää vuonna 2014 (?). Joulukuussa 2015 uutisoitiin Mahindra & Mahindra vahvistavan suunnitteluosaamistaan ostamalla maailmankuulun italialaisen ajoneuvosuunnitteluyritys Pininfarinan.


title: Mahindra & Mahindra

text:
Yritys on Intian suurin traktorivalmistaja. Yhtiön osuus Intiassa budjettivuonna 2015 valmistetusta 550 963 traktorista oli 234 766 kappaletta ja vientiin meni 13 746 traktoria (nousua).
Yhtiö tekee traktorivalmistuksessa yhteistyötä kiinalaisen Jiangsu Yueda Groupin ja japanilaisen Mitsubishi Agricultural Machineryn kanssa. Yhtiö on kertonut ostavansa 33 prosentin omistusosuuden Mitshubishin maatalouskoneiden yritystoiminnasta. M&M:n suuri kilpailija on esimerkiksi John Deere, joka on liikevaihdolla mitattuna M&M:aa suurempi maatalous- ja metsätalouskoneiden valmistaja maailmanlaajuisesti ja joka on kasvattanut traktorituotantoaan myös Intiassa.


title: Mahindra & Mahindra

text: M&M on kertonut pyrkivänsä lisäämään maatalouskoneiden tarjontaansa aiempaa laaja-alaisemmaksi. Tähän liittyen uutisoitiin maaliskuussa 2016 valmistusyhteistyön aloittamisesta suomalaisen leikkuupuimurivalmistaja Sampo-Rosenlewin kanssa. M&M ilmoitti samalla ostavansa 35 prosentin osuuden Sampo-Rosenlewistä.


title: Indian Oil Corporation

text: Indian Oil Corporation Limited (IOCL) on suuri intialainen öljyteollisuuskonserni. Se jalostaa, siirtää siirtoputkilla ja markkinoi öljynjalostustuotteita. Yhtiön kotipaikka on New Delhi.


title: Indian Oil Corporation

text: Yhdysvaltalainen talousjulkaisu Forbes luokitteli Indian Oilin vuonna 2015 Intian kuudenneksi ja maailman 349. suurimmaksi julkiseksi osakeyhtiöksi. Teollisuuskonsernin liikevaihto oli 74,254 miljardia dollaria ja liikevoitto 1,172 miljardia dollaria (2014).


title: Oil and Natural Gas Corporation

text: Oil and Natural Gas Corporation Ltd (ONGC) on suuri intialainen maaöljyn ja -kaasun etsintään ja tuotantoon keskittynyt teollisuuskonserni. Yhtiön kotipaikka on Dehradun (toisen lähteen mukaan New Delhi). Yhtiöllä on muiden toimijoiden kanssa yhteisiä öljykenttiä Vietnamissa, Norjassa, Egyptissä, Tunisiassa, Iranissa ja Australiassa.


title: Oil and Natural Gas Corporation

text: ONGC on Intian valtion osake-enemmistöllään hallitsema pörssiyhtiö. Sen osakkeet noteerataan intialaisissa pörsseissä (BSE, NSE). Yhdysvaltalainen talousjulkkaisu Forbes luokitteli ONGC:n vuonna 2015 Intian kolmanneksi ja maailman 183. suurimmaksi julkiseksi osakeyhtiöksi. Teollisuuskonsernin liikevaihto oli 28,689 miljardia dollaria ja liikevoitto 4,386 miljardia dollaria (2014).


title: NTPC

text: NTPC Limited (aiemmalta nimeltään "National Thermal Power Corporation Limited") on suuri intialainen sähköntuotantoon ja siihen kytkeytyviin toimintoihin keskittynyt julkisen sektorin yrityskonserni. Yhtiön kotipaikka on Mumbai.


title: NTPC

text: Yhtiön voimaloiden asennettu tuotantokapasiteetti ylittää 45 500 megawattia (toinen lähde mainitsee kapasiteetiksi 173 626,4 MW jo 2011). Tämä koostuu yli 15 hiilivoimalasta, seitsemästä kaasuvoimalaitoksesta, yhdestä vesivoimalaitoksesta ja seitsemästä yhteisyrityksenä toimivasta yksiköstä (kuusi pohjautuu hiilen ja yksi kaasun käyttöön), sekä kahdeksasta uusiutuvan energian hankkeesta.


title: NTPC

text: Yhtiön osake noteerataan Bombayn (BSE) ja Intian kansallisessa pörssissä (NSE). Yhdysvaltalainen talousjulkkaisu Forbes luokitteli NTPC:n vuonna 2015 Intian kahdeksanneksi ja maailman 431. suurimmaksi julkiseksi osakeyhtiöksi. Teollisuuskonsernin liikevaihto oli 12,9 miljardia dollaria ja liikevoitto 1,89 miljardia dollaria (2014). Intian valtio omistaa NTPC:n osake-enemmistön.


title: NTPC

text: Yhtiö perustettiin 7. marraskuuta 1975 alkujaan nimellä "National Thermal Power Corporation Pvt Ltd.". Sittemmin yhtiö on laajentunut yritysostoilla, rakentamalla uusia voimaloita ja valtion siihen yhdistämien voimalaitosyhtiöiden kautta. Lokakuussa 2004 Intian valtiö myi 10,5 prosenttia yhtiöstä listatessaan yhtiön osakeannin yhteydessä pörssiin. Yhtiön nimi muutettiin 28.10.2005 muotoon NTPC Ltd, mille osasyynä oli sähköntuotannon laajentuminen alkuperäisen nimen mukaista lämpövoimaa monipuolisemmalle pohjalle. Helmikuussa 2010 valtio vapautti seuraavat viisi prosenttia yhtiön osakeista myyntiin. Tämän jälkeen valtion omistusosuus oli 84,5%. Toukokuussa 2010 NTPC:lle annettiin valtiollisen suurkonsernin 'Maha Ratna' -asema.


title: NTPC

text: 2010-luvun alkupuolella yhtiö vastasi 28,6 prosentista Intian sähköntuotantoa.


title: Coal India

text: Coal India Limited (COL) on suuri intialainen, vuonna 1973 perustettu holdingyhtiö, joka hallitsee yhteensä noin 82 hiilikaivosta Intian kahdeksassa osavaltiossa. Lisäksi yhtiö jalostaa hiiltä eri teollisuudenaloille sopivampaan muotoon, myy hiiltä sekä tuottaa hiilivoimalallaan lämpöä ja sähköä. Yhtiön kotipaikka on Kalkutta.


title: Coal India

text: Coal Indian mukaan noin 66 prosenttia Intian energiantuotannosta pohjautuu hiileen. Intia on Kiinan ja Yhdysvaltojen jälkeen maailman suurin hiilentuottajamaa. Coal India on maailman suurin yksittäinen hiilentuottajahtiö. Se louhii noin 81,1 prosenttia koko Intian hiilentuotannosta ja vastaa noin 74 prosentista maan hiilimarkkinoita. Yhtiön hiiltä käytetään 82:ssa maan 86 hiilivoimalasta. Coal Indian hiilivoimalat vastaavat noin 76 prosentista Intian lämpövoimaloiden tuotantokapasiteetista.


title: Coal India

text: Yhtiö omistaa seitsemän sen tytäryhtiöinä toimivaa hiilituotannon alueellista kaivosyhtiötä.


title: Coal India

text: Yhdysvaltalainen talousjulkkaisu Forbes luokitteli Coal Indian vuonna 2015 Intian 11. ja maailman 490. suurimmaksi julkiseksi osakeyhtiöksi. Teollisuuskonsernin liikevaihto oli 11,67 miljardia dollaria ja liikevoitto 2,28 miljardia dollaria (2014). Yhtiön osake-enemmistö on Intian valtion omistuksessa.


title: Coal India

text:
Intian valtiota ja Coal India -yhtiötä on arvosteltu voimakkaasti esimerkiksi ilmastonmuutoskeskusteluissa hiilidioksidipäästöjä lisäävästä hiilenlouhinnasta ja hiilen käytöstä energiaratkaisunsa pohjana. Kivihiilen käyttö on myös erittäin merkittävä kaupunki-ilman saastuttaja Intiassa. Intiassa kivihiili louhitaan pääosin avolouhoksista. Esimerkiksi kaivosten jätevesien mukana leviävät myrkyt (kuten elohopea) ovat heikentäneet suurten ihmisjoukkojen terveyttä. Vuonna 2014 Intia kertoi pyrkivänsä nostamaan maansa kivihiilentuotannon vuoden 2013 noin 565 miljoonasta tonnista yli miljardiin kivihiilitonniin vuoteen 2019 mennessä. Paikoin hiilikaivospalot ovat jatkuneet jo yli sata vuotta.
Intian hiilentuotantoon ja myös Coal India -konserniin liittyy vuonna 2012 nimellä Coalgate laajempaan tietoisuuteen noussut mittava korruptioskandaali.


title: Euroopan patenttijärjestö

text: Euroopan patenttijärjestö (lyh. EPOrg, European Patent Organisation) on vuonna 1977 perustettu kansainvälinen järjestö jonka tehtävänä on eurooppapatenttien myöntäminen. Sen organisaatio on määritelty vuonna 1973 allekirjoitetussa Euroopan patenttisopimuksessa (EPC) jonka mukaan sen kaksi toimielintä ovat Euroopan patenttivirasto (EPO) sekä Euroopan patenttijärjestön hallintoneuvosto.


title: Euroopan patenttijärjestö

text: Järjestöllä on 38 jäsenvaltiota (suluissa liittymisaika): Belgia (1977), Alankomaat (1977), Iso-Britannia (1977), Luxemburg (1977), Ranska (1977), Saksa (1977), Sveitsi (1977), Italia (1978), Ruotsi (1978), Itävalta (1979), Liechtenstein (1980), Espanja (1986), Kreikka (1986), Tanska (1990), Monaco (1991), Irlanti (1992), Portugali (1992), Suomi (1996), Kypros (1998), Turkki (2000), Bulgaria (2002), Slovakia (2002), Tšekki (2002), Viro (2002), Slovenia (2002), Unkari (2003), Romania (2003), Puola (1.3.2004), Islanti (1.11.2004), Liettua (1.12.2004), Latvia (1.7.2005), Kroatia (1.1.2008), Norja (1.1.2008), Entinen Jugoslavian tasavalta Makedonia (1.1.2009), San Marino (1.7.2009), Albania (1.5.2010), Serbia (1.10.2010).


title: Carl Gustaf Bergstedt

text: Carl Gustaf Bergstedt (25. heinäkuuta 1807 Oulu – 19. syyskuuta 1866 Oulu) oli suomalainen tuomari, pormestari ja valtiopäivämies.


title: Carl Gustaf Bergstedt

text: Bergstedtin vanhemmat olivat oululainen suutarimestari Karl Mikael Bergstedt (k. 1810) ja Katarina Kristina Vikman. Hän kävi Oulun triviaalikoulua ja pääsi ylioppilaaksi Turussa 1826. Bergstedt opiskeli oikeustiedettä Helsingin yliopistossa suorittaen tuomarintutkinnon 1831. Hän sai varatuomarin arvon 1835.


title: Carl Gustaf Bergstedt

text: Bergstedt toimi Kuopion läänin varalääninsihteerinä vuodesta 1840 ja sen jälkeen hän oli Kuopion pormestarina vuodesta 1844 sekä Oulun pormestarina vuodesta 1847. Bergstedt toimi Oulun pormestarinviran ohella myös Iin pitäjän maanjako-oikeuden puheenjohtajana vuodesta 1851. Hän osallistui säätyvaltiopäiville 1863–1866.


title: Carl Gustaf Bergstedt

text: Bergstedt oli naimisissa vuodesta 1838 Charlotta Rudbäckin (k. 1887) kanssa. Heidän poikansa oli lääkintöhallituksen lääkintöneuvos Karl Anders Bergstedt (1841–1915).


title: Syd-Österbotten

text: Syd-Österbotten on Närpiössa ilmestyvä sitoutumaton ruotsinkielinen sanomalehti.


title: Syd-Österbotten

text: Kristiinankaupungissa ilmestynyt "Syd-Österbotten" perustettiin vuonna 1901 lakkautetun "Kristinestads Tidningin" jatkajaksi. Sitoutumaton lehti pyrki olemaan kansanomainen, vapaamielinen ja uskonnollinen. Se kiinnitti erityistä huomiota kansanvalistus-, raittius- ja nuorisoseuratoimintaan. Paikallisiin asioihin keskittynyt lehti muuttui vähitellen laajemmaksi uutisvälineeksi. 1920- ja 1930-luvuilla se heijasteli ruotsalaisen kansanpuolueen talonpoikaisryhmän näkemyksiä.


title: Syd-Österbotten

text: Vuonna 1980 "Syd-Österbotten" yhdistettiin närpiöläiseen "Närpes Tidningiin". Yhdistetty "Syd-Österbotten" sai kristiinalaislehden nimen, mutta muutettiin Närpiöön sikäläisen yhtiön kustannettavaksi. Vuoteen 1983 saakka sen nimiössä luki pienemmällä myös "Närpes Tidning". Samaan aikaan perustettu viikkolehti "Nya Kristinestads Tidning" liitettiin "Syd-Österbotteniin" vuonna 2003. Vuodesta 1998 lähtien lehti on kuulunut HSS Media -konserniin. Sen toimitus yhdistettiin "Vasabladetin" ja "Jakobstads Tidningin" kanssa vuonna 2006.


title: Syd-Österbotten

text: Nykyään kolmipäiväinen lehti ilmestyi aluksi kerran ja vuosina 1905–1936 kahdesti viikossa. Lehden kokonaislevikki oli 6 162 kappaletta vuonna 2015 (8 628 vuonna 1985). Päätoimittajina ja vastaavina toimittajina ovat työskennelleet V. V. Hannelius (1903–1904), Calixtus Karlsson (1905), Oscar Sundman (1905–1916), Evald K. Holmquist (1916–1917), Otto Stenlund (Hannus, 1918–1934), Torsten Ström (1935–1936), Gustav Stenlund (1936–1940), Erik Lindholm (1940–1942), Alvar Utter (1943–1980) ja Björn Hindström (1980–).


title: August Appelgren

text: August Appelgren (17. maaliskuuta 1794 Muhos – 30. kesäkuuta 1846 Oulu) oli suomalainen tuomari ja pormestari.


title: August Appelgren

text: Appelgrenin vanhemmat olivat Muhoksen kirkkoherra Gustaf Reinhold Appelgren (1752-1812) ja Kristina Frosterus. Hän kävi Oulun triviaalikoulua ja pääsi ylioppilaaksi Turussa 1813. Appelgren opiskeli oikeustiedettä Turun akatemiassa suorittaen tuomarintutkinnon. Hän sai varatuomarin arvon 1821.


title: August Appelgren

text: Appelgren toimi Oulun kaupunginsihteerinä ja julkisena notaarina vuodesta 1816 sekä kämnerinoikeuden esimiehenä vuodesta 1820. Hän oli maanjako-oikeuden puheenjohtajana Limingassa vuodesta 1824 ja Kalajoella vuodesta 1825. Viimeksi Appelgren oli Oulun pormestarina vuodesta 1836.


title: August Appelgren

text: Appelgren oli naimisissa 1824–1825 serkkunsa Maria Margareta Frosteruksen (k. 1825) kanssa ja vuodesta 1827 edellisen sisaren Sofia Magdalena Frosteruksen (k. 1872) kanssa. Appelgrenin vanhempi veli oli rovasti, opettaja ja sanomalehtimies Simon Wilhelm Appelgren.


title: Wuzhong

text: Wuzhong () on prefektuuritason kaupunki Ningxian hui-kansan autonomisella alueella Kiinassa. Kaupungin pinta-ala on 21 419,55 neliökilometriä ja väkiluku noin 1,3 miljoonaa (vuonna 2010). Kaupungin keskusta sijaitsee linnuntietä noin 55 kilometriä autonomisen alueen pääkaupunki Yinchuanista etelään.


title: Wuzhong

text: Kaupunki rajoittuu pohjoisessa Yinchuanin, koillisessa Ordosin, idässä Yulinin, kaakossa Qingyangin, etelässä Guyuanin, lännessä Zhongwein prefektuuritason kaupunkeihin, sekä luoteessa Alxan liittoon.


title: Wuzhong

text: Piirikuntatasolla kaupunki jaetaan kahteen kaupunkipiiriin, yhteen piirikuntatason kaupunkiin ja kahteen piirikuntaan.


title: Carl Johan Heikel

text: Carl Johan Heikel (22. maaliskuuta 1786 Oulu – 23. syyskuuta 1850 Vaasa) oli suomalainen laamanni ja pormestari.


title: Carl Johan Heikel

text: Heikelin vanhemmat olivat Oulun pormestari Samuel Heikel (1739–1786) ja hänen toinen puolisonsa Maria Katarina Appelstubbe. Hän kävi Oulun triviaalikoulua ja pääsi ylioppilaaksi Turussa 1802. Heikel opiskeli oikeustiedettä Turun akatemiassa suorittaen tuomarintutkinnon 1808. Hän sai varatuomarin arvon 1811.


title: Carl Johan Heikel

text: Heikel toimi armeijan selvitysvaraston komissaarina vuodesta 1808 ja Kokkolan vt. pormestarina vuodesta 1813. Hän oli Vaasan hovioikeudessa kanslistina vuodesta 1814 ja aktuaarina vuodesta 1816. Heikelista tuli Pietarsaaren pormestari 1818 ja Oulun pormestari 1830. Hän sai laamannin arvonimen 1830. Viimeksi Heikel toimi Korsholman eteläisen tuomiokunnan tuomarina vuodesta 1835 ja Oulun laamannikunnan laamannina vuodesta 1848.


title: Carl Johan Heikel

text: Heikel oli naimisissa vuodesta 1833 Kristina Elisabet Dobbinin (1813–1896) kanssa jonka isä oli kapteeni Berndt Johan Dobbin (1763–1852). Heidän lapsiaan olivat hovioikeudenneuvos, senaattori Johan Edvard Heikel (1834–1917), apulaislääkäri Alfred Heikel (1835–1868), filosofian maisteri, lääketieteen kandidaatti Emil Heikel (1837–1872) sekä Suomen ja Pohjoismaiden ensimmäinen naislääkäri Rosina Heikel (1842–1929).


Euroopan patenttijärjestön hallintoneuvosto on Euroopan patenttijärjestön toimielin jonka tehtävänä on valvoa Euroopan patenttiviraston toimintaa. Hallintoneuvosto koostuu EPC-jäsenmaiden edustajista ja heidän varamiehistään jotka valitsevat keskuudestaan puheenjohtajan sekä varapuheenjohtajan. Puheenjohtajan ja varapuheenjohtajan toimikausi on kolme vuotta mutta heidän toimikautensa voidaan uusia. Suomea hallintoneuvostossa edustaa Patentti- ja rekisterihallituksen pääjohtaja.


title: Euroopan patenttijärjestön hallintoneuvosto

text: Hallintoneuvoston työskentelyä valmistelee hallintoneuvoston hallitus (Board 28) johon kuuluu hallintoneuvoston puheenjohtaja, varapuheenjohtaja ja kolme EPC-jäsenmaan edustajaa. Hallituksen kokouksiin osallistuvat myös hallintoneuvoston talouskomitean (Budget and Finance Committee) ja patenttilakikomitean (Committee on Patent Law) puheenjohtajat sekä EPOn pääjohtaja.


title: Al-Riffa

text: Al-Riffa (Ar-Rifā, الرفاع ) on yksi Bahrainin suurimmista kaupungeista. Vuonna 2001 sen väkiluku oli 79 550.


title: Al-Riffa

text: Al-Riffa sijaitsee Bahrainin saaren keskiosia hallitsevan laakson pohjoisreunalla. Alueella sijaitsevat Bahrainin öljykentät. Kaupungin liepeillä sijaitsee Bahrain Petroleum Companyn (Bapco) suuri öljynjalostamo.


title: Al-Riffa

text: Al-Riffan itä- ja länsiosast muodostivat aiemmin omat kaupunkinsa.


title: Al-Riffa

text: Riffan linnoitus on valmistunut vuonna 1812.


title: Roberto Clemente

text: Roberto Clemente (18. elokuuta 1934 Barrio San Antón – 31. joulukuuta 1972 San Juan) oli puertoricolainen baseballpelaaja, joka edusti koko ammattilaisuransa Major League Baseballin Pittsburgh Piratesia. Pelipaikaltaan 180 senttimetriä pitkä ja 79 kilogrammaa painava Clemente oli oikea koppari.


title: Roberto Clemente

text: Clemente debytoi Piratesin paidassa MLB:ssä vuonna 1957. Hän voitti uransa aikana kaksi World Seriesiä, vuosina 1960 ja 1971. Jälkimmäisellä kerralla Clemente valittiin myös loppuottelusarjan arvokkaimmaksi pelaajaksi. Hänet valittiin myös kaksitoista kertaa MLB:n tähdistöjoukkueeseen ja kerran National Leaguen arvokkaimmaksi pelaajaksi. Clemente on myös ensimmäinen latinalaisamerikkalainen baseball-pelaaja, joka saavuttaa MLB:ssä 3 000 hittiä.


title: Roberto Clemente

text: Clemente oli mukana myös hyväntekeväisyystyössä. Joulukuussa 1972 hän oli matkalla Nicaraguaan viemään avustuspaketteja maassa sattuneen maanjäristyksen uhreille. Kovasti ylipainoinen lentokone putosi kuitenkin mereen ja Clemente menehtyi. Seuraavana vuonna hänet valittiin ensimmäisenä latinona MLB:n hall of fameen. Hänen numeronsa 21 jäädytettiin Pittsburgh Piratesissa.


title: Roberto Clemente

text: Clementen veljenpoika Edgard Clemente on myös pelannut MLB:ssä.


title: Hans Henrik Hasselblatt

text: Hans Henrik Hasselblatt (25. joulukuuta 1771 – 23. heinäkuuta 1829 Oulu) oli suomalainen laamanni ja pormestari.


title: Hans Henrik Hasselblatt

text: Hasselblattin vanhemmat olivat Kuopion läänissä toiminut maanmittari Isak Reinhold Hasselblatt (k. 1794) ja Kristina Krook. Hän kävi Rantasalmen triviaalikoulua ja pääsi ylioppilaaksi Turussa 1798. Tätä ennen hän oli jo seurannut kihlakunnantuomaria notaarina yli kolmen vuoden ajan ja palvellut Savon jääkäriosastossa kersanttina 1789, vääpelinä 1789–1796 sekä vänrikkinä ja adjutanttina 1796–1797. Hasselblatt opiskeli oikeustiedettä Turun akatemiassa suorittaen tuomarintutkinnon 1798. Hän sai varatuomarin arvon 1801.


title: Hans Henrik Hasselblatt

text: Hasselblatt toimi Oulun pormestarina vuodesta 1812 ja hän sai laamannin arvonimen vuonna 1819.


title: Hans Henrik Hasselblatt

text: Hasselblatt oli naimisissa vuodesta 1809 Fredrika Margareta Ervastin (k. 1855) kanssa jonka isä oli Naantalin pormestari Fredrik Ervast (1738–1791). Heidän lapsiaan olivat Vaasan hovioikeuden asessori Robert Hasselblatt (1815–1866) ja kihlakunnantuomari Mauritz Hasselblatt (1813–1871). Robert Hasselblattin poika oli Vaasan pormestari Ivar Wilhelm Hasselblatt (1864–1948) ja Mauritz Hasselblattin poika oli hovioikeuden asessori, Oulun pormestari ja valtiopäivämies Robert Alarik Hasselblatt (1847–1905).


title: Petrus Tun

text: Petrus Tun (13. maaliskuuta 1936 Yap, Mikronesia – 23. maaliskuuta 1999 Honolulu, Havaiji) oli Mikronesialainen poliitikko. Hän toimi maansa ensimmäisenä varapresidenttinä 1979–1983. Varapresidenttiytensä jälkeen hän toimi Yapin silloisen kuvernöörin John Mangefelin neuvonantajana, kunnes hänet itsensä valittiin kuvernööriksi, jossa asemassa hän toimi 1987–1995.


title: Martti Enäjärvi

text: Martti Jaakko Juhani Enäjärvi (s. 14. elokuuta 1942 Helsinki) on suomalainen juristi, joka toimi Patentti- ja rekisterihallituksen (PRH) pääjohtajana vuosina 1986–2010.


title: Martti Enäjärvi

text: Enäjärvi suoritti oikeustieteen tutkinnon vuonna 1969 ja auskultoi asianajajaksi 1972. Hän opetti Teknillisessä korkeakoulussa vuosina 1971–1975 ja toimi yritysjohdossa. PRH:n pääjohtajana Enäjärvi toimi vuodesta 1986 syksyyn 2010, jolloin hän jäi eläkkeelle. Hänet valitsi tehtävään SMP-taustainen Urpo Leppänen. Kotimaisen virkansa ohella Enäjärvi oli Euroopan unionin harmonisointiviraston (OHIM) johtokunnan puheenjohtaja vuodesta 2004. Virkamiesuran ohella hän on toiminut muun muassa Helsingin Suomalaisen Klubin puheenjohtajana (1996–2001) ja Paasikivi-Seurojen Liiton puheenjohtajana. Hänet kutsuttiin Suomalaisen Klubin kunniapuheenjohtajaksi vuonna 2007.


title: Martti Enäjärvi

text: Enäjärvi tuomittiin joulukuussa 2012 Helsingin hovioikeudessa virkavelvollisuuden rikkomisesta ja maksuvälinepetoksista 80 päiväsakkoon. Päätöksen mukaan hän oli rikkonut valtion luottokortin käyttöä koskevia määräyksiä ja syyllistynyt siten virkavelvollisuuden rikkomiseen. Enäjärvi nosti vuosina 2005–2010 työnantajansa luottokortilla noin 49 000 euroa, jotka maksoi myöhemmin takaisin.


title: Martti Enäjärvi

text: Martti Enäjärven isä oli oikeuskansleri Jaakko Enäjärvi.


title: Thomas Dekker (näyttelijä)

text: Thomas Alexander Dekker (28. joulukuuta 1987 Las Vegas, Nevada) on yhdysvaltalainen näyttelijä. Hän on toiminut myös laulajana ja elokuvaohjaajana.


title: Thomas Dekker (näyttelijä)

text: Hän aloitti lapsinäyttelijänä 6-vuotiaana, jolloin hän näytteli Chancea televisiosaippuassa "Tunteita ja tuoksuja". Hän myös vieraili lapsena useissa televisiosarjoissa kuten "Nanny", "Seinfeld" ja "Star Trek: Voyager". Hänen uransa tunnetuin televisiorooli on kuitenkin luultavasti televisiosarjassa "", jota tehtiin vuosina 2008-2009. Vuosina 2011-2012 hän näytteli televisiosarjassa "Noitapiiri".


title: Thomas Dekker (näyttelijä)

text: Hänen ensimmäinen elokuvaroolinsa oli vuonna 1994 elokuvassa "Star Trek – sukupolvet". Tämän jälkeen hän näytteli yhden lapsirooleista elokuvassa "Kirottujen kaupunki". Vuonna 2010 hän näytteli elokuvissa "Painajainen Elm Streetillä" ja "Kaboom".


title: Thomas Dekker (näyttelijä)

text: Hän on esiintynyt Daughtryn musiikkivideolla "Waiting for Superman". Hän oli myös lapsena Fievelin äänenä elokuvissa "Fievel ja Manhattanin aarre" ja "Fievel ja Manhattanin hirviö". Hän oli myös Pikkutassun äänenä viidessä "Maa aikojen alussa" elokuvassa.


title: Thomas Dekker (näyttelijä)

text: Hänen äitinsä on walesilainen ja hänen amerikkalaisella isällään on englantilaiset ja hollantilaiset sukujuuret. Hän on vegaani.


title: Klassikot (Pojat-yhtyeen albumi)

text: Klassikot on ramopunk-yhtye Poikien kokoelma-albumi. Se julkaistiin vuonna 2013 levymerkillä EMI. Albumin kappaleet on koonnut Rocket Recordsin Juha Rantala.


title: Judy-Joy Davies

text: Judith Joy ”Judy-Joy” Davies (5. kesäkuuta 1928 Melbourne – 27. maaliskuuta 2016) oli australialainen uimari ja olympiamitalisti.


title: Judy-Joy Davies

text: Davies voitti olympiapronssia 100 metrin selkäuinnissa Lontoossa 1948 ajalla 1.16,7. Hän kilpaili myös Helsingin kesäolympialaisissa 1952 400 metrin vapaauinnissa.


title: Judy-Joy Davies

text: Davies nimettiin vuonna 2011 Australian urheilun hall of fameen. Hän kuoli 87-vuotiaana 27. maaliskuuta 2016.


title: Kokemäenjoen Uittoyhdistys

text: Kokemäenjoen uittoyhdistys oli Kokemäenjoen vesistön alueella toiminut uittoyhdistys, joka perustettiin vuonna 1924. Sen edeltäjä oli 1876 toimintansa aloittanut Kokemäenjoen Uittoyhtiö, jonka tehtävät siirtyivät kokonaisuudessaan uittoyhdistykselle vuonna 1929. Sen tehtävänä oli uittaa tukkeja Kokemäenjokea pitkin Porissa toimiville sahoille.


title: Kokemäenjoen Uittoyhdistys

text: Ensimmäisen suunnitelman tukinuitosta Kokemäenjoen vesistön alueella esitti Gustaf Tigerstedt 1850-luvulla, mutta se alkoi vasta Porin ensimmäisten höyrysahojen perustamisen myötä 1860-luvun alussa. Aluksi jokainen saha uitti tukkinsa erikseen, mutta määrien vähitelleen lisääntyessä aloitettiin seuraavalla vuosikymmennellä suunnitella yhteisen uittoyhdistyksen perustamista. Maaliskuussa 1876 perustetussa Kokemäenjoen Uittoyhtiössä olivat mukana Isosannan saha, Isosannan Uusi Höyrysaha ja Reposaaren saha sekä Pihlavan sahan omistanut Fredriksfors Aktiebolag. Yhtiön ensimmäiseksi uittopäälliköksi valittiin W. Rosenlew & Co:n toinen omistaja Carl Rosenlew. Muita uittopäälliköitä olivat muun muassa Matts von Nandelstadh (1908–1912) ja Elias Purhonen (1963–1967).


title: Kokemäenjoen Uittoyhdistys

text: Ensimmäisen kymmenen vuoden aikana yhtiö uitti keskimäärin 867 000 tukkia vuodessa ja seuraavan kymmenen toimintavuoden aikana määrä kasvoi jo yli 1,7 miljoonaan. Aluksi toimintaa haittasi lohen- ja siiankalastuksen vuoksi rajoitettu uittokausi, kunnes vuoden 1925 lakimuutoksen jälkeen uittaminen oli sallittua kaikkina vuoden- ja vuorokaudenaikoina. Eri sahojen hankkimat tukit uitettiin Porin keskustaan saakka, jossa ne eroteltiin Porin sillan ja Isosannan välisellä alueella. Tukkipuuta uitettiin Tampereen Pyhä- ja Näsijärvien lisäksi Kuloveden, Kyrösjärven ja Liekoveden ympäristöstä sekä aina pohjoisia Keuruun, Ähtärin ja Pihlajaveden reittejä myöten. Längelmäveden, Hauhon ja Vanajaveden reitit puolestaan laajensivat hankinta-alueen Hämeen sisäosiin ja Loimijoen alkulähteet jopa Uudellemaalle.


title: Kokemäenjoen Uittoyhdistys

text: Kokemäenjoen Uittoyhdistys puolestaan perustettiin Porissa maaliskuussa 1925. Sen säännöt vahvistettiin kuitenkin vasta neljän vuoden kuluttua, jolloin Kokemäenjoen Uittoyhtiö lopetti toimintansa ja siirsi kaikki tehtävänsä uittoyhdistykselle. Vuonna 1936 yhdistykseen liitettiin Loimijoen (per. 1914) ja Kauvatsanjoen (per. 1924) lauttausyhdistykset sekä vielä vuonna 1942 Valkeakoskella toiminut Valkiakosken Lauttausyhdistys, joka oli perustettu 1922. Tukinuitto loppui Kokemäenjoella vuonna 1967, jonka jälkeen uittoyhdistys jatkoi toimintaansa vielä 1980-luvun alkuvuosiin, muun muassa raivaten jokea sinne jääneistä uppotukeista.


title: Kokemäenjoen Uittoyhdistys

text: Vuonna 1892 Kokemäenjoen Uittoyhtiö rakensi tuolloin Pirkkalan pitäjään kuuluneeseen Pispalaan ns. Uittoyhdistyksen talon, joka toimi yhtiön paikallisten toimintojen tukikohtana ja työnjohdon asuinpaikkana. Nykyään rakennus on Tampereen kaupungin omistama ja siinä toimii Pirkanmaan alueen Rakennuskulttuurikeskus Piiru.


title: Kokemäenjoen Uittoyhdistys

text: Kokemäenjoen Uittoyhtiö rakentama Pyhä- ja Näsijärven yhdistävä uittotunneli valmistui 1930 ja oli käytössä aina 1960-luvulle saakka. Sen korvaajaksi rakennettiin Pispalan uittotunneli vuonna 1968. Tukinuitto Kokemäenjoessa päättyi kuitenkin jo vuotta aikaisemmin, eikä tunnelia milloinkaan otettu käyttöön. Vuonna 2013 se avattiin yleisölle kevyen liikenteen väylänä. Pyhä- ja Näsijärvien väliselle kannakselle oli jo 1860–1870-luvuilla valmistunut kaksi tukkitietä, joiden rakennuttajina olivat Porin Höyrysaha ja Reposaaren Saha.


title: Kokemäenjoen Uittoyhdistys

text: Uittoyhdistyksen omistamia aluksia olivat muun muassa hinaajat "Malviina" (1919), "Murole" (1885) ja "S/S Näsijärvi II" (1929) sekä varppaajat "Warppi 1" ja "Rauttu".


title: Kokemäenjoen Uittoyhdistys

text: Kokemäenjoen Uittoyhtiön lakisääteisiin velvollisuuksiin kuului myös kalanistutus, jota varten yhtiö osti vuonna 1925 Lohjalla toimineen Hugo Lagusin omistaman Porlan kalanviljelylaitoksen. Uittoyhdistys vapautui velvoitteistaan 1950-luvulla ja myi samalla laitoksen Kalataloussäätiölle.


title: Erkki Rautanen

text: Erkki Rautanen (14. helmikuuta 1933 Helsinki – 3. maaliskuuta 2016 Helsinki) oli suomalainen kartanlukija ja autokauppias.


title: Erkki Rautanen

text:
Rautanen toimi mm. Hannu Mikkolan, Timo Mäkisen ja Markku Alénin kartanlukijana ja osallistui mm. Jyväskylän Suurajoihin kymmenen kertaa. Rautanen toimi vielä 80-vuotiaana Heinolan Jari-Pekka Historic Trophyssa toimitsijana ja ns. nolla-auton kartturina.
Rautasen siviilityö oli autokauppias jota hän harjoitti seitsemällä eri vuosikymmenellä ja hän toimi myös autoalan liikkeiden yhdistyksen hallituksessa.


title: Erkki Rautanen

text: Rautanen oli tunnettu persoona myös pokeripiireissä. Pokeria hän pelasi yli 70 vuotta.


title: Hangon Sanomat

text: Hangon Sanomat -nimisiä lehtiä on ollut kolme:


title: Hangon Sanomat (1913–1914)

text: Hangon Sanomat oli Hangossa vuosina 1913–1914 ilmestynyt sanomalehti.


title: Hangon Sanomat (1913–1914)

text: Lehti perustettiin Hangon suomenkielisten yhdyssiteeksi ja oikeuksien puolustajaksi. Se levisi lähinnä Hangon ja Lohjan seudulle. Ensimmäisen maailmansodan takia "Hangon Sanomat" osoittautui kannattamattomaksi, ja sen tilalle perustettiin laajempaa aluetta palvellut "Länsi-Uusimaa". Kahdesti viikossa ilmestyneen lehden vastaavana toimittajana ja taloudenhoitajana työskenteli Armas Kärkkäinen.


title: Mossack Fonseca

text: Mossack Fonseca (Mossack Fonseca & Co.) on vuonna 1986 perustettu panamalainen yrityspalveluita tarjoava lakitoimisto, jolla on yli 40 toimistoa maailmanlaajuisesti. Sen päämarkkina-alue on Kiina. Yhtiö on yksi maailman suurimmista veroparatiisipalveluiden tarjoajista. Yhtiö syntyi Jürgen Mossackin ja Ramón Fonsecan yhdistäessä yhtiönsä. Jürgen Mossack on saksalaissyntyinen Panamassa kasvanut juristi, joka perusti oman yhtiönsä vuonna 1977. Ramón Fonseca on panamalainen juristi, poliitikko ja kirjailija.


title: Mossack Fonseca

text: Mossack Fonseca nousi maailmanlaajuisen mediahuomion keskipisteeseen huhtikuussa 2016, kun uutismediat alkoivat julkaista yhtiön mittavia asiakastietoja vuosilta 1977−2015 eli ns. Panaman papereita. Asiakirjat oli vuodettu saksalaissanomalehti Süddeutsche Zeitungille reilua vuotta aiemmin. Mossack Fonsecan (MF) mukaan tietovuodon aiheutti ulkopuolinen hakkerointi, josta se on tehnyt kantelun Panaman valtionsyyttäjälle. MF:n mukaan hakkerointi on ainoa rikos, joka asiassa on tapahtunut. Ramon Fonseca kommentoi, ettei yhtiö ole koskaan syyllistynyt laittomuuksiin eikä auttanut ketään veronkierrossa. Hänen mukaansa mitään asiakirjoja ei ole tuhottu.


title: Mossack Fonseca

text: Vuodon seurauksena El Salvadorin poliisi teki ratsian yrityksen paikalliseen toimistoon.


title: Mossack Fonseca

text: Toukokuussa 2016 MF ilmoitti haastavansa tutkivien toimittajien järjestö ICIJ:n oikeuteen, koska yhtiö haluaa "suojella itseään teoilta, jotka täyttävät rikoksen tunnusmerkistön ja jotka tulee siksi viedä toimivaltaisten oikeusviranomaisten käsiteltäväksi".


title: Hangon Sanomat (1929–1940)

text: Hangon Sanomat oli Hangossa vuosina 1929–1940 ilmestynyt sanomalehti.


title: Hangon Sanomat (1929–1940)

text: Lehden perustamisen syynä oli Hangossa ilmestyneen "Länsi-Uusimaan" muutto Lohjalle. Kerran ja välillä kahdesti viikossa ilmestynyt "Hangon Sanomat" painettiin vuodesta 1930 lähtien Turussa, jolloin sen kotimaan- ja ulkomaanuutiset olivat samoja kuin "Turun Sanomissa". Puolueisiin sitoutumaton oikeistolehti lakkasi, kun Hankoniemi vuokrattiin Neuvostoliitolle. Sen päätoimittajina työskentelivät Väinö Kokko (1929–1931) ja Armas Sandelin (1931–1940).


title: Heinolan Lehti

text: Heinolan Lehti oli Heinolassa vuosina 1912–1918 ilmestynyt sanomalehti.


title: Heinolan Lehti

text: Kirjapainonomistaja Kustaa Helanderin perustama "Heinolan Lehti" oli sitoutumaton pikkulehti, joka ilmoitti toimivansa paikkakuntansa ja sitä ympäröivän maaseudun hyväksi. Vuonna 1916 lehden taustalle perustettiin osakeyhtiö, ja se ilmoittautui nuorsuomalaiseksi. Sisällissodan jälkeen "Heinolan Lehti" yhdistettiin "Heinolan Sanomiin". Kahdesti viikossa ilmestyneen lehden vastaavina toimittajina ja päätoimittajina työskentelivät Kustaa Helander (1912–1917) ja Lauri Apala (1917–1918).


title: Grease Helmet (albumi)

text: Grease Helmet on samannimisen helsinkiläisen hard rock -yhtyeen esikoisalbumi. Albumi julkaistiin 19. syyskuuta 2012 levymerkillä AXR Music.


title: Grease Helmet (albumi)

text: Albumi äänitettiin 5k Studiosilla Helsingissä vuosina 2010–2011, ja sen miksauksesta vastasi Mikko Karmila Finnvoxilla vuonna 2012. Albumin masteroi Svante Forsbäck. Yhtyeen kitaristi Andy McCoy on maininnut albumin yhdeksi uransa parhaaksi työksi. Albumi nousi Suomen virallisen listan sijalle 22.


title: Grease Helmet (albumi)

text: Albumi sai suopean vastaanoton. Soundin Antti Luukkanen antoi albumille kolme tähteä viidestä, arvioiden Grease Helmetin kaltaisia rokkareiden ”ajantappohankkeita” olleen olemassa aiemminkin, mutta Andy McCoyn tuovan yhtyeelle kuriositeettiarvoa. McCoy saa myös suitsutusta suorituksestaan, toisin kuin Amorphis -jäsenistö. Infernon Sanna Mustosen mukaan McCoyn vaikutus on musiikissa eniten lävitse tunkeutuvaa sekä itse albumin olevan hyvä ja perinteinen rockalbumi.


title: Grease Helmet (albumi)

text: Kaikki kappaleet kirjoittanut Grease Helmet.


title: UE Engordany

text: Unió Esportiva Engordany on jalkapalloseura Escaldes-Engordanyn kunnasta Kaakkois-Andorrasta. Engordany pelaa Andorran korkeimmalla sarjatasolla Primero Divisióssa.


title: BHP Billiton

text: BHP Billiton on brittiläis-australialainen monikansallinen kaivos-, metalli-, öljy- ja maakaasualan yhtiö, jonka pääkonttori sijaitsee Australian Perthissä. Vuoden 2013 liikevaihdon perusteella se on Australian suurin yritys ja vuoden 2015 markkina-arvon perusteella maailman suurin kaivosyhtiö. Forbes-talouslehden listalla BHP Billiton on maailman 50. suurin yhtiö.


title: BHP Billiton

text: BHP Billiton syntyi vuonna 2001, kun Australian Broken Hill Proprietary Company Limited (BHP) fuusioitui brittiläis-hollantilaisen Billiton plc:n kanssa. Syntynyt konserni muodostuu kahdesta pörssiyhtiöstä, Australian pörssissä noteeratusta yhtiöstä BHP Billiton Limited ja Britanniaan rekisteröidystä BHP Billiton Plc:stä, jonka osake noteerataan Lontoon pörssissä ja on osa FTSE 100 -indeksiä. Yhtiöillä on yhteiset hallintoelimet.


title: BHP Billiton

text: Billiton perustettiin vuonna 1860 Alankomaiden Haagissa. Se hankki oikeudet tinakaivosten toimintaan Belitung- ja Bangka-saarilla Sumatran itärannikolla Alankomaiden Itä-Intian saaristossa. Billiton-yhtiö jalosti sieltä louhittua tinaa ja lyijyä Alankomaissa ja laajensi 1940-luvulla alumiinin raaka-aineen bauksiitin louhintaan Indonesiassa ja Surinamessa. Vuonna 1970 öljy-yhtiö Royal Dutch Shell osti Billitonin ja alkoi kehittää sen toimintaa. Hollannin Arnhemissa sijainnut tina- ja lyijysulatto suljettiin 1990-luvulla. Billiton omisti Thaimaan Phuketissa Thaisarco-nimisen tinanjalostuslaitoksen, joka on yhä toiminnassa.


title: BHP Billiton

text: Vuonna 1994 eteläafrikkalainen Gencor Ltd. osti Billitonin kaivostoiminnot. Billiton eriytettiin Gencorista taas omaksi yrityksekseen 1997.


title: BHP Billiton

text: Läpi 1990-luvun Billiton Plc kasvoi nopeasti. Siihen liitettiin alumiinisulattoja Etelä-Afrikassa ja Mosambikissa, nikkelikaivoksia Australiassa ja Kolumbiassa, perusmetallikaivoksia Etelä-Amerikassa, Kanadassa ja Etelä-Afrikassa sekä hiilikaivoksia Australiassa, Kolumbiassa ja Etelä-Afrikassa. Sillä oli osaomistusta myös alumiiniliiketoiminnassa Brasiliassa, Surinamessa ja Australiassa sekä titaani- ja terästoiminnassa Etelä-Afrikassa.


title: BHP Billiton

text: Vuonna 2001 Billiton Plc fuusioitui Broken Hill Proprietary Company Limitedin (BHP) kanssa, ja muodostui BHP Billiton.


title: BHP Billiton

text: Vuonna 1885 yhtiöitetty Broken Hill Proprietary Company Limited (BHP) tunnettiin kutsumanimellä ”the Big Australian”. Sillä oli suuri hopea- ja lyijykaivos Broken Hillissä läntisessä Uudessa Etelä-Walesissa Australiassa.


title: BHP Billiton

text: Vuonna 1915 Broken Hill laajensi terästeollisuuteen Australian Newcastlessa. Yrityksen toiminta vauhdittui, kun Spencerinlahden länsirannalta Etelä-Australiassa löydettiin uusia rautamalmiesiintymiä ja BHP:n metallurgi A. D. Carmichael keksi tekniikan erottaa sinkkiä edullisesti sulfidimalmista.


title: BHP Billiton

text: 1960-luvulla BHP alkoi etsiä öljyä hyvällä menestyksellä Bassinsalmesta. BHP perusti kuparikaivoksen Papua-Uuteen-Guineaan, jossa alkuperäisasukkaat kuitenkin haastoivat yhtiön oikeuteen ympäristövahingoista ja voittivat jutun. Suuri Escondidan kuparikaivos Chilessä sekä Pohjois-Kanadan Ekati-timanttikaivos ovat menestyneet paremmin. Ekati myytiin 2013 Dominion Diamond Corporationille (aiemmalta nimeltään Harry Winston Diamond Corporation).


title: BHP Billiton

text: Vuonna 1999 BHP sulki pieneksi ja kannattamattomaksi jääneen terästehtaansa Australian Newcastlessa. ja pitkien terästuotteiden jalostustoiminnasta muodostettiin seuraavana vuonna OneSteel-niminen yhtiö.


title: BHP Billiton

text: Vuonna 2001 BHP fuusioitui Billiton in kanssa, ja seuraavana vuonna uuden yhtiön litteistä terästuotteista muodostettiin BlueScope Steel.


title: BHP Billiton

text: Vuonna 2005 BHP Billiton osti WMC Resources -yhtiön, joka omisti kupari-, kulta- ja uraanikaivoksia Etelä-Australiassa sekä lannoitetehtaan Queenslandissä.


title: BHP Billiton

text: Vuosina 2007–2008 BHP Billiton yritti ostaa kilpailevan Rio Tinto Groupin, mutta luopui aikeesta vuoden 2008 taantuman alettua. Vuonna 2010 BHP Billiton yritti vallata Potash Corporation of Saskatchewanin, mutta tämä hanke kilpistyi osavaltion ja Kanadan hallituksen vastustukseen.


title: BHP Billiton

text: Vuonna 2011 BHP Billiton osti Chesapeake Energyn Fayettevillen öljyliuskeliiketoiminnot Arkansas’ssa, jotka tuottavat noin 12 miljoonaa kuutiometriä maakaasua päivässä. Myöhemmin samana vuonna BHP Billiton osti toisen liuskeöljyalan toimijan, yhdysvaltalaisen Petrohawk Energyn.


title: BHP Billiton

text: Yhdysvaltojen arvopaperimarkkinoita valvova elin SEC määräsi BHP Billitonin vuonna 2015 maksamaan 25 miljoonan dollarin sakot lahjonnaksi tulkitusta laajasta kestitystoiminnasta Pekingin vuoden 2008 kesäolympialaisten yhteydessä.


title: No Heavy Petting

text:
| piilota julkaisut =
No Heavy Petting on brittiläisen hard rock-yhtye UFOn viides studioalbumi, joka julkaistiin vuonna 1976. Albumi julkaistiin uudelleen vuonna 2007 bonuskappaleiden kera. Albumi on yhtyeen ainoa, jolla soittaa kosketinsoittaja Danny Peyronel.


title: No Heavy Petting

text:
"No Heavy Petting" ei menestynyt listoilla edeltäjänsä, "Force Itin" tavoin; esimerkiksi Billboard 200 -albumilistalla se ylsi sijalle 167 (Force It ylsi Billboard 200 -albumilistalla sijalle 76), eikä se noussut lainkaan listoille Iso-Britanniassa. Sen sijaan Ruotsissa albumi nousi listan sijalle 38. Huolimatta selvästi Force Ittiä heikommasta menestyksestä Billboard 200 -albumilistalla, se sai julkaisuaikanaan erittäin hyvän vastaanoton, ja osa yhtyeen faneista piti albumia edeltäjäänsä parempana.
A-puoli
B-puoli


title: No Heavy Petting

text: Vuoden 2007 uudelleenjulkaisun bonuskappaleet


title: Partant pour la Syrie

text: Partant pour la Syrie eli Le Beau Dunois on Hortense de Beauharnais’n säveltämä ja Alexandre de Laborden noin vuonna 1807 kirjoittama ranskankielinen laulu, joka Napoleon III:n hallitsijakaudella eli toisen keisarikunnan aikana oli Ranskan kansallislaulu.


title: Partant pour la Syrie

text: Laulu sai aiheensa Napoleon Bonaparten vuonna 1798 tekemästä sotaretkestä. Siinä kenraali Bonapartea verrataan Ranskan ensimmäisen keisarikunnan aikaisen tyylin mukaisesti ristiretkiajan ritariin. Muistelmissaan kuningatar Hortense kertoi säveltäneensä laulun asuessaan Malmaisonin linnassa. Laulun tultua suosituksi monet säveltäjät soittivat sen useille eri soittimille.


title: Partant pour la Syrie

text: Laborden runon alkuperäinen nimi oli "Le beau Dunois" (”Kaunis Dunois”), ja siinä kerrotaan ritari Jean de Dunois’n merkillisestä ristiretkestä. Ennen lähtöään Syyriaan hän rukoilee Neitsyt Mariaa saadakseen mahdollisuuden rakastaa kaikkein kauneinta naista ja olla itse ritareista rohkein. Rukoukset kuultiin ja ritarin toiveet täyttyivät, ja palattuaan hän pääsee naimisiin kauniin Isabellen kanssa. Laulun arvot ovat rakkaus ja kunnia.


title: Partant pour la Syrie

text: Vaikka laulun sanat viittaavat ritariaikaan, niiden tulkittiin myös kuvastavan laulun säveltäjän, Hortense de Beauharnais’n, Hollannin lyhytaikaisen kuningattaren, Napoleon I:n kälyn ja Napoleon III:n äidin, rakkautta ja kaipausta rakastajaansa, kenraali Charles de Flahaut’ta kohtaan, jonka kanssa tällä oli avioton lapsikin, herttua Charles de Morny (1811–1865).


title: Partant pour la Syrie

text:
Laulu tuli ensimmäisen keisarikunnan aikana erittäin suosituksi sekä bonapartistien keskuudessa vielä Hortense de Beauharnais’n maanpaon ja restauraation aikana. Ranskan toisen keisarikunnan aikana Marseljeesi kiellettiin, ja sen sijaan uudeksi kansallislauluksi valittiin "Partant pour la Syrie".
Keisari Napoleon III itse joutui kuuntemaan sen usein jopa kuusi tai seitsemän kertaa päivässä, mikä lopulta ei ollut hänelle itsellekään kovin mieluista, varsinkaan kun laulun epäilyttävän, mahdollisesti Hortense de Beauharnais’n tunteisiin liittyvän taustan vuoksi sen sopivuutta kansallislauluksi pidettiin alusta lähtien varsin kyseenalaisena, ja keisarin itsensäkin syntyperästä esiintyi epäilyksiä.


title: Partant pour la Syrie

text: Preussin ja Ranskan sodan aikana Marseljeesi sallittiin jälleen, sillä sodan edellyttämä kansallinen yksimielisyys vaati koko kansallisen perinnön ottamista hallituksen käyttöön. Sodan aikana ei myöskään uskottu olevan pelkoa sisäisestä kumouksesta, jonka yhteydessä kapinalliset olisivat voineet sitä laulaa. "Partant pour la Syrie" sen sijaan tuli vähemmän suosituksi varsinkin Napoleon III:n menetettyä valtansa. Entinen keisari itse kuuli sen viimeisen kerran 18. maaliskuuta 1871 vapauduttuaan seitsemän kuukautta kestäneestä sotavankeudesta Wilhelmshöhen linnassa, jolloin sitä soitti preussilainen sotilassoittokunta.


title: Partant pour la Syrie

text: Partant pour la Syrie on edelleen käytössä Ranskan armeijassa marssilauluna.


title: Partant pour la Syrie

text: Ranskankielinen versio


title: Partant pour la Syrie

text: Suora käännös suomeksi


title: Trocadero

text: Trocadero tai Trocadéro voi tarkoittaa ainakin seuraavia:


title: Ihalainen (Lappeenranta)

text: Ihalainen on Lappeenrannan kaupunginosa. Se sijaitsee kaupungin eteläisellä alueella valtatie 6:n eteläpuolella noin kahden kilometrin päässä keskustasta.


title: Ihalainen (Lappeenranta)

text: Ihalainen on suurimmaksi osaksi teollisuusaluetta. Siellä toimivat Nordkalkin Ihalaisen kalkkikaivos ja useita siihen liittyviä teollisuuslaitoksia sekä yhdyskuntajätettä vastaanottava Lappeenrannan (Toikansuon) jäteasema. Ihalaisen kalkkikiviesiintymä on noin kaksi miljardia vuotta vanha. Kaivostoiminta alueella alkoi varmuudella 1790-luvulla, jolloin Venäjän insinöörihallinto otti esiintymän omistukseensa, ja perimätiedon mukaan mahdollisesti jo 1550-luvulla. Kaivos siirtyi Lappeenrannan kaupungin omistukseen vuonna 1848. Nordkalkin edeltäjä Paraisten Kalkkivuori aloitti toimintansa Lappeenrannassa vuonna 1910.


title: Ihalainen (Lappeenranta)

text: Ihalaisen kaupunginosaan kuuluu myös 1930-luvulta alkaen rakennettu niin sanottu Partekin asuinalue kaivoksen länsipuolella. Paraisten Kalkkivuoren arkkitehdin Albert Richardtsonin suunnittelema alue on maakunnallisesti merkittävä rakennettu kulttuuriympäristö. Huomattavin rakennus on klassismia ja funktionalismia yhdistelevä teknillisen johtajan asuinrakennus vuodelta 1938. Kaupunginosan lounaisnurkassa on pienempi Tapiolan asuinalue. Kaupunginosassa on noin 100 asukasta.


title: Ihalainen (Lappeenranta)

text: Kaupunginosa on Ihalaisen vanhan maarekisterikylän mailla. Ihalaisen kylässä tiedetään olleen viisi taloa jo 1500-luvun puolivälissä, ja kylän isojako tehtiin vuonna 1834. Yksi talonpaikoista, Ihalainen 5, on tutkimuksissa sijoitettu Partekin asuinalueelle, mutta muut ovat jääneet teollisuuslaitosten ja rautatien alle. Rekisterikylään kuuluivat myös muun muassa nykyisen kaupunginosan länsipuoliset kaupunginosat Mattila, Mäntylä ja Kuusela, joiden kehittyminen liittyy läheisesti kaivoksen toimintaan. Niistä ja Ihalaisesta tuli osa Lappeenrantaa välirauhan aikana vuoden 1941 alussa, mitä ennen ne kuuluivat Lappeeseen. Vuoden 1932 esikaupunkiliitoksessa ne olivat jääneet vielä kaupungin rajojen ulkopuolelle, mutta kaivoksen toiminnan laajenemisen vuoksi uusi liitos nähtiin pian tarpeelliseksi.


title: Ihalainen (Lappeenranta)

text: Karjalan rata kulkee kaupunginosan länsiosan poikki ja erottaa Partekin asuinalueen kaivoksesta. Mustolan satamarata koukkaa Ihalaisen eteläpuolitse kohti itää ja Saimaan kanavan varrella olevaa Mustolan satamaa. Kaupunginosaa rajaavat valtatie 6 pohjoisessa, Palosuonkatu ja Kourulanmäen pellot idässä, Hanhikempin pellot etelässä ja seututie 387 eli Vaalimaantie ja Mäntylän sairaala lännessä. Ihalaisen naapurikaupunginosia ovat Reijola, Myllymäki, Kuusela, Mäntylä ja Mattila.


title: Guyuan

text: Guyuan () on prefektuuritason kaupunki Kiinan Ningxian hui-kansan autonomisen alueen eteläosassa. Kaupungin pinta-ala on 10 540 neliökilometriä ja väkiluku noin 1,23 miljoonaa (vuonna 2010). Kaupungin keskusta sijaitsee linnuntietä noin 275 kilometriä autonomisen alueen pääkaupunki Yinchuanista etelään.


title: Guyuan

text: Kaupunki rajoittuu pohjoisessa Zhongwein ja Wuzhongin, idässä Qingyangin, etelässä Pingliangin, sekä lännessä Baiyinin prefektuuritason kaupunkeihin.


title: Guyuan

text: Xumishanin luolat sijaitsevat Guyuanissa.


title: Guyuan

text: Piirikuntatasolla kaupunki jaetaan yhteen kaupunkipiiriin ja neljään piirikuntaan.


title: Seal the Deal & Let’s Boogie

text: Seal the Deal & Let’s Boogie on tanskalaisen heavy metal -yhtye Volbeatin albumi, joka julkaistiin 3. kesäkuuta 2016. Albumilta julkaistiin ensimmäinen single "The Devil's Bleeding Crown" lyriikkavideon muodossa 7. huhtikuuta 2016. Kappaletta on kuitenkin soitettu aikaisemmin konserteissa. 29. huhtikuuta 2016 yhtye julkaisi kaksi versiota albumin toisesta singlestä. Pohjois-Amerikan versiossa kappale on nimeltään "The Bliss" ja toisessa versiossa kappaleen nimi on "For Evigt". "For Evigt" - kappaleessa on mukana vierailevana laulajana Johan Olsen, ja kappale on osittain tanskankielinen.


title: Seal the Deal & Let’s Boogie

text: Albumi ylsi Yhdysvalloissa Billboard 200 -listan neljännelle sijalle. Suomessa se debytoi virallisen albumilistan ensimmäisellä sijalla, jolla se vietti kaksi ensimmäistä listaviikkoaan.


title: Lights Out (UFOn albumi)

text: Lights Out on brittiläisen hard rock -yhtye UFOn kuudes studioalbumi, joka julkaistiin vuonna 1977. Albumi sai julkaisuaikanaan paljon positiivista palautetta niin kriitikoilta kuin ostavalta yleisöltä, ja se sisältää yhtyeen tunnetuimpia kappaleita, kuten sen nimikappaleen sekä balladimaisen ”Love to Loven”.


title: Lights Out (UFOn albumi)

text: Albumista julkaistiin vuonna 2008 uusintapainos, jossa on itse albumin lisäksi neljä albumin kappaletta liveversioina.


title: Lights Out (UFOn albumi)

text: Kappale ”Alone Again Or” on lainakappale Love -yhtyeen albumilta "Forever Changes" vuodelta 1967.


title: Lights Out (UFOn albumi)

text: Rockiin ja metallimusiikkiin keskittynyt "Kerrang!"-lehti listasi Lights Outin sijalle 28 listatessaan kaikkien aikojen sata parasta heavy metal -albumia.


title: Lights Out (UFOn albumi)

text: A-puoli


title: Lights Out (UFOn albumi)

text: B-puoli


title: Lights Out (UFOn albumi)

text: Vuoden 2008 painoksen bonuskappaleet


title: Sykloheptanoni

text: Sykloheptanoni eli suberoni (CHO) on alifaattisiin rengasrakenteisiin ketoneihin kuuluva orgaaninen yhdiste. Yhdistettä voidaan käyttää muun muassa lääkeaineiden valmistukseen.


title: Sykloheptanoni

text: Huoneenlämpötilassa sykloheptanoni on väritöntä nestettä. Yhdiste on veteen liukenematonta, mutta liukenee usesiin orgaanisiin liuottimiin kuten etanoliin ja dietyylieetteriin.


title: Sykloheptanoni

text: Teollisesti sykloheptanonia valmistetaan suberiinihaposta tai sen estereistä suberaateista kaasufaasissa. Reaktio tapahtuu 400–450 °C:n lämpötilassa sinkkioksidilla tai ceriumoksidilla seostetun alumiinioksidin toimiessa katalyyttinä. Yhdistettä voidaan valmistaa myös sykloheksanonin ja diatsometaanin välisellä reaktiolla tai lähtemällä sykloheksanolista.


title: Sykloheptanoni

text: Sykloheptanonia käytetään valmistettaessa muita orgaanisia yhdisteitä. Siitä valmistetaan muun muassa lääkkeenä käytettävää bensyklaania ja pimeliinihappoa.


title: Zhongwei

text: Zhongwei () on prefektuuritason kaupunki Kiinan Ningxian hui-kansan autonomisen alueen keskilänsiosassa. Kaupungin pinta-ala on 17 447,61 neliökilometriä ja väkiluku noin 1,08 miljoonaa (vuonna 2010). Kaupungin keskusta sijaitsee linnuntietä noin 140 kilometriä autonomisen alueen pääkaupunki Yinchuanista lounaaseen.


title: Zhongwei

text: Kaupunki rajoittuu pohjoisessa Alxan liittoon, idässä Wuzhongin, etelässä Guyuanin, sekä lännessä Baiyinin prefektuuritason kaupunkeihin.


title: Zhongwei

text: Piirikuntatasolla kaupunki jaetaan yhteen kaupunkipiiriin ja kahteen piirikuntaan.


title: Megalyn Echikunwoke

text: Megalyn Ann Echikunwoke (s. 28. toukokuuta 1983 Spokane, Washington) on yhdysvaltalainen elokuva- ja televisionäyttelijä. Hänen tunnetuimmat roolinsa ovat kuolemansyyntutkija Tara Price rikossarjassa "C.S.I. Miami" sekä Isabelle Tyler sarjassa "4400".


title: Megalyn Echikunwoke

text: Hänellä on lisäksi ollut lukuisia rooleja sarjoissa, kuten "Veronica Mars", "70’s Show", "90210" ja "Arrow".


title: Megalyn Echikunwoke

text: Echikunwoke on myös ollut aktiivinen politiikassa.


title: Shizuishan

text: Shizuishan () on prefektuuritason kaupunki Kiinan Ningxian hui-kansan autonomisen alueen pohjoisosassa. Kaupungin pinta-ala on 5 208 neliökilometriä ja väkiluku 725 482 (vuonna 2010). Kaupungin keskusta sijaitsee linnuntietä noin 60 kilometriä autonomisen alueen pääkaupunki Yinchuanista pohjoiskoilliseen.


title: Shizuishan

text: Kaupunki rajoittuu pohjoisessa Wuhain, idässä Ordosin, etelässä Yinchuanin prefektuuritason kaupunkeihin, sekä lännessä Alxan liittoon.


title: Shizuishan

text: Piirikuntatasolla kaupunki jaetaan kahteen kaupunkipiiriin ja yhteen piirikuntaan.


title: Goursat’n lemma

text: Goursat'n lemma on Édouard Goursat'n vuonna 1884 todistama funktioteorian tulos, joka on samalla Cauchyn integraalilauseen erikoistapaus. Sen mukaan holomorfisen funktion integraali kolmion muotoisen polun yli on nolla.


title: Goursat’n lemma

text: Olkoon funktio f holomorfinen alueessa A formula_1 ja Δ kolmion muotoinen alue, jonka sulkeuma sisältyy alueeseen A. Silloin on


Goursat’n lemma


title: Goursat’n lemma

text: Goursat'n lemma sellaisenaan pätee vain kolmion muotoisille alueille. Kun kuitenkin jokainen monikulmio voidaan jakaa kolmioihin, lemmasta seuraa välittömästi, että sama pätee myös jokaiselle monikulmiolle, ja koska jokaista yhdesti yhtenäistä tasoaluetta voidaan approksimoida jonolla sen yhä tarkemmin peittäviä monikulmioita, pätee vastaava tulos, Cauchyn integraalilause, myös kaikille niille. Cauchyn integraalilausetta, jonka erikoistapaus Goursat'n lemma on, voidaan pitää funktioteorian perustavimpana lauseena. Sen mukaan annetulla alueella holomorfisen funktion integraali tähän alueeseen sisältyvän suljetun käyrän yli on nolla. Cauchy todisti tämän lauseen tietyin edellytyksin jo 1820-luvulla. Hänen käyttämänsä holomorfisen funktion määritelmä, samoin kuin hänen käyttämänsä todistuskin, kuitenkin "edellyttivät", paitsi että funktiolla on derivaatta, myös sen että sen derivaatta on jatkuva. Goursat'n lemman todistuksessa sitä vastoin ei "oleteta", että derivaatan on oltava jatkuva, ainoastaan, että funktiolla on derivaatta jollakin alueella. Goursat'n lemmasta kuitenkin "seuraa", että tällöin derivaatta on myös jatkuva, sillä Cauchyn integraalilauseesta seuraa Cauchyn integraalikaava, jonka avulla voidaan osoittaa, että holomorfinen funktio on äärettömän monta kertaa derivoituva.


title: Goursat’n lemma

text: Täten Goursat'n lemma teki mahdolliseksi todistaa perustavanlaatuinen Cauchyn integraalilause olettamatta, että kompleksinen derivaatta on jatkuva. Nykyisin kompleksisen derivaatan jatkuvuutta ei yleensä sisällytetä holomorfisen funktion määritelmäänkään, sillä Goursat'n lemma osoitti, että se seuraa kompleksisen derivaatan olemassaolosta. Vaikka Goursat'n lemmalla ei ole käytännön merkitystä integraaleja laskettaessa, niin teoreettisessa mielessä tulos on tärkeä holomorfisten funktioiden luokan minimaalisen määritelmän valintaan (valinta on tehty Cauchyn integraalilauseen perusteella, sillä koko sovelluksiltaan rikas funktioteoria perustuu siihen).


title: Goursat’n lemma

text: Kolmion Δ sivujen keskipisteet voidaan yhdistää janoilla, jotka jakavat alkuperäisen kolmion neljään keskenään yhtenevään kolmioon, jotka lisäksi ovat yhdenmuotoisia alkuperäisen kolmion kanssa. Näille kolmioille käytetään seuraavassa merkintöjä Δ, Δ, Δ ja Δ, ja δ on seuraavassa reunan merkki, joka tarkoittaa aina, että kolmio, jonka merkinnän eteen se on sijoitettu, kierretään vastapäivään sen reunaa myöten. Tällöin


title: Goursat’n lemma

text: sillä muodostettaessa viimeksi mainittu summa tulee funktio integroiduksi niiden alkuperäisen kolmion Δ keskipisteiden yhdistysjanojen yli kahteen kertaan, vastakkaisiin suuntiin, jolloi näiden janojen yli otetut integraalit ovat toistensa vastalukuja. Valitaan kolmioksi Δ se näistä kolmioista, jonka reunan ympäri otettuna funktion f integraali on itseisarvoltaan suurin. Jos tämän integraalin arvolle käytetään merkintää "I" on siis |"I"| = |"I"|. Käytetään kolmioiden Δ ja Δ pinta-aloille merkintöjä |Δ| ja |Δ|, jolloin |Δ| = 4 |Δ|. Tällöin saadaan:


title: Goursat’n lemma

text:
Tämä menettely voidaan toistaa jakamalla edelleen Δ neljään yhtenevään kolmioon ja valitsemalla niistä se, jonka reunan yli laskettuna f:n integraalilla on suurin itseisarvo, ja jakamalla tämä kolmio edelleen neljään yhtenevään kolmioon ja niin edelleen. Täten saadaan päättymätön jono sisäkkäisiä kolmiota:
formula_5,
joille pätee:


title: Goursat’n lemma

text:
missä
ja |Δ| on kolmion Δ pinta-ala.


title: Goursat’n lemma

text:
Konstruktiosta seuraa topologisesti, että kaikkien näin saatujen kolmioiden
Δ leikkaus
käsittää vain yhden pisteen, jolle voidaan käyttää merkintää "z".


title: Goursat’n lemma

text: Koska funktiolla f on oletuksen mukaan derivaatta jossakin pisteen z ympäristössä, on:


title: Goursat’n lemma

text: missä Δ ("z"-"z" lähestyy nollaa, kun "z" lähestyy arvoa "z".


title: Goursat’n lemma

text: Kahdessa ensimmäisessä yllä olevassa integraalissa on integroitavana vakiofunktio f("z") = 1 sekä funktio f("z") = "z"-"z". Näillä molemmilla on integraalifunktio, edellisellä "z", jälkimmäisen ("z"-"z")/2. Jo ennen Gourzat'n lemmaa oli kompleksifunktioiden osalta todistettu, että jos funktiolla on integraalifunktio, sen integraali säännöllisen umpinaisen polun yli on nolla. Kolmannessa integraalissa taas lauseke |"z"-"z"| lähestyy nollaa, kun "n" kasvaa rajatta. Lukujonon raja-arvon määritelmän mukaan näin ollen jokaista positiivista lukua ε kohti on olemassa sellainen kokonaisluku n, että kun "n" ≥ "n", on |η ("z"-"z")| < ε. Jos |δΔ| on kolmion Δ kehän pituus, saadaan jo aikaisemmin todistetun epäyhtälön perusteella:


title: Goursat’n lemma

text: Tästä seuraa:


title: Goursat’n lemma

text:
ja näin ollen
mikä on mahdollista vain, jos I = 0, mikä oli todistettava.


title: Valonkesto

text: Valonkesto on väriaineen tai pigmentin ominaisuus, joka määrittelee, kuinka hyvin se säilyttää värinsä valolle altistettuna. Väriaineita ja pigmenttejä käytetään esimerkiksi kankaiden ja muovien värjäämiseen sekä painovärien ja maalien valmistukseen.


title: Valonkesto

text: Värin haalistuminen perustuu sähkömagneettisen säteilyn vaikutukseen värin aiheuttavien molekyylien kemiallisessa rakenteessa. Molekyylin värillisyyden aiheuttavaa osaa kutsutaan kromoforiksi.


title: Valonkesto

text: Molekyyliin vaikuttava valo voi muuttaa tai purkaa sen kemiallisia sidoksia, mikä johtaa värin haalistumiseen tai muutokseen. Auringon sähkömagneettinen säteily sisältää aallonpituuksia gamma-aalloista radioaaltoihin. Eritoten ultraviolettisäteiden sisältämä suuri energiamäärä kiihdyttää värin haalistumista.


title: Valonkesto

text: Ilmakehän läpäisevän UVA-säteilyn fotonienergia on korkeampi kuin orgaanisille pigmenteille tyypillisen hiili-hiili-sidoksen purkamiseen vaadittava energia, mikä aiheuttaa sidoksen purkautumisen ja värin haalistumisen. Epäorgaanisilla pigmenteillä on yleisesti ottaen parempi valonkesto kuin orgaanisilla. Valonkestoltaan paras pigmentti on musta.


title: Valonkesto

text: Valonkeston mittaaminen suoritetaan altistamalla näyte valolle määrätyksi ajaksi ja vertaamalla sitä valolle altistamattomaan näytteeseen.


title: Valonkesto

text: Haalistuessaan väriainemolekyyli käy läpi useita haalistumista edistäviä kemiallisia prosesseja.


title: Valonkesto

text: UV-fotonin reagoidessa väriaineena toimivan molekyylin kanssa molekyyli siirtyy perustilasta viritystilaan. Virittynyt molekyyli on reaktiivinen ja epästabiili. Väriainemolekyylin palautuessa viritystilasta perustilaan ilmakehän sisältämä happimolekyyli reagoi väriainemolekyylin kanssa muodostaen yksittäisen happiatomin ja superoksidi-happiradikaalin. Reaktion tuotteena syntyvä yksittäinen happiatomi ja pigmenttimolekyylin superoksidiradikaali ovat molemmat erittäin reaktiivisia ja alttiita uusille värin haalistumista edistäville reaktioille.


title: Valonkesto

text: Fotolyysi eli valokemiallinen hajoaminen on kemiallinen reaktio, jossa yhdiste hajoaa fotonien vaikutuksesta. Suurienerginen fotoni kohtaa väriainemolekyylissä sidoksen, jolla on tarpeeksi alhainen dissosiaatioenergia. Reaktio johtaa sidoksen purkautumiseen kromoforisessa järjestelmässä, minkä vaikutuksesta väri haalistuu.


title: Valonkesto

text: Foto-oksidaatiossa eli valokemiallisessa hapettumisessa virittynyt väriainemolekyyli käy läpi hapettumisprosessin. Prosessissa väriaineen kromoforinen järjestelmä reagoi ilmakehän sisältämän hapen kanssa muodostaen epäkromoforisen järjestelmän, minkä vaikutuksesta väri haalistuu. Eritoten väriaineet, joiden kromoforisena osana on karbonyyliryhmä, ovat alttiita karbonyyliryhmän purkautumiselle hapettumisen vaikutuksesta.


title: Valonkesto

text: Fotoreduktiossa eli valokemiallisessa pelkistymisessä väriainemolekyyli, jossa kromoforina toimii alkeenille tyypillinen kaksois- tai alkyynille tyypillinen kolmoissidoksia sisältävä tyydyttymätön hiiliketju, altistuu vedylle ja pelkistyessään muodostaa tyydyttyneen yhdisteen. Tyydyttymisen seurauksena kromoforinen järjestelmä lyhenee, minkä vaikutuksesta väri haalistuu.


title: Valonkesto

text: Kun selluloosapohjainen värjätty materiaali altistetaan auringonvalolle, väriaineet erottavat selluloosasta vetyä, mikä aiheuttaa selluloosapohjaisen materiaalin pelkistymisen. Tällöin tapahtuu fotosensitisaatio eli valokemiallinen herkistyminen. Samanaikaisesti väriaineet käyvät läpi hapettumisreaktion ilmakehän sisältämän hapen vaikutuksesta, mistä seuraa väriaineen foto-oksidaatio. Tällaisesta reaktiosta seuraa niin värin haalistuminen kuin materiaalin lujuuden heikkeneminen.


title: Valonkesto

text: Fototenderöinnissä eli valokemiallisessa kilpailutuksessa materiaalista siirtyy UV-valon vaikutuksesta vetyä väriainemolekyylille, mikä aiheuttaa väriainemolekyylin pelkistymisen. Vedyn erottaminen materiaalista altistaa materiaalin hapettumiselle.


title: Valonkesto

text: Valonkeston määrittelemiseen käytetään Blue Wool -asteikkoa tai ASTM:n () määrittelemää asteikkoa. Blue Wool -asteikolla valonkesto ilmoitetaan numeerisena arvona välillä 1–8. 1 on erittäin heikko ja 8 maksimaalinen valonkesto. ASTM-asteikolla valonkesto määritellään välillä I–V. I on erinomainen valonkesto ja vastaa Blue Wool -asteikon arvoja 7–8. V on erittäin heikko valonkesto ja vastaa Blue Wool -asteikon arvoa 1.


title: Valonkesto

text: Konkreettinen valonkesto riippuu auringon säteilyn voimakkuudesta, joten valonkestoon vaikuttaa myös maantieteellinen sijainti, vuodenaika ja altistussuunta. Seuraavassa taulukossa esitetään viitteelliset suhteet mitta-asteikoiden valonkestoarvojen ja valonkeston ajallisesta suhteesta suorassa altistuksessa sekä tavanomaisissa näyttelyolosuhteissa: etäällä ikkunoiden välittömästä läheisyydestä, epäsuorassa auringonvalossa, asianmukaisesti kehystettynä.


title: Valonkesto

text: Suhteellista haalistumisen määrä voidaan mitata ja tarkastella standarditestiliuskoilla. Blue Wool -testin työnkulussa yhtä esimerkkiliuskasarjaa säilytetään valolta suojattuna. Toinen vastaava testiliuskasarja altistetaan testattavien näytteiden kanssa samanaikaisesti standardissa määritellyn valonlähteen vaikutukselle. Esimerkiksi jos väriaineen valonkestoksi ilmoitetaan Blue Wool -asteikolla 5, sen voidaan odottaa haalistuvan saman verran kuin testiliuskasarjan liuska numero 5. Testin onnistuminen varmistetaan vertaamalla testiliuskasarjaa valolta suojattuna säilytettyyn esimerkkiliuskasarjaan.


title: Valonkesto

text: Painoväreissä käytetään pääasiassa orgaanisia pigmenttejä, joten painotuotteen värien muuttuminen ja haalistuminen auringon UV-säteilyn vaikutuksesta on usein vain ajan kysymys. Syynä käytölle on muun muassa epäorgaanisiin pigmentteihin verrattuna edullinen hinta. Epäorgaanisten pigmenttien hiukkaskoko on myös usein orgaanisia pigmenttejä suurempi, eivätkä kaikki epäorgaaniset pigmentit näin ollen sovellu käytettäväksi offset-painatuksessa.


title: Valonkesto

text: Silkkipainossa pigmentin hiukkaskoko ei ole rajoittava tekijä. Niinpä se onkin suosittu painomenetelmä erinomaista valonkestoa vaativiin painotöihin. Myös värikerroksen paksuus vaikuttaa pigmentin määrän kautta värin valonkestoon. Silkkipainolla painettu värikerros on offset-menetelmällä painettua kerrosta paksumpi, eli se sisältää enemmän pigmenttiä alaa kohti. Tämä johtaa parempaan valonkestoon, vaikka kussakin menetelmässä käytettävä painoväri perustuisi samaan pigmenttiin.


title: Valonkesto

text: Värejä sekoitettaessa valonkestoltaan heikomman värin valonkestotaso määrittelee koko värin valonkeston. Toisen pigmentin häviäminen johtaa sävyn muuttumiseen kohti kestävämmän pigmentin sävyä. Toisaalta jos halutaan varmistaa, että väristä jää näkyviin edes jotain, vaikka sen pääasiallinen pigmentti haalistuisi, voidaan väriin sekoittaa valonkestoltaan hyvää pigmenttiä.


title: Videopelikulttuuri Suomessa

text: Videopelikulttuuri Suomessa on digitaalisten pelien alakulttuuri, joka on kehittynyt videopelien ympärille 1900-luvun viimeisen kolmanneksen aikana. Se on osa laajempaa populaarikulttuuria, mediakulttuuria ja nykyisin myös internetkulttuuria. Suomalaisista 52,5 prosenttia pelaa digitaalisia pelejä aktiivisesti.


title: Videopelikulttuuri Suomessa

text: Vuoden 2013 Pelaajabarometrin mukaan 98,5 prosenttia suomalaisista pelaa ainakin jotakin. Aktiivisia, vähintään kerran kuussa pelaavia on 88 prosenttia väestöstä. Digitaalisia pelejä pelaa aktiivisesti 52,5 prosenttia ja satunnaisesti 74 prosenttia suomalaisista. Miehet ja pojat ovat hieman aktiivisempia pelaajia kuin naiset ja tytöt. Keskimäärin digitaalisten pelien pelaaja on 37-vuotias.


title: Videopelikulttuuri Suomessa

text: Joka kolmas suomalainen pelaa mobiilipelejä. Vuoden 2009 pelaajabarometrissa 13 prosenttia vastaajista pelasi mobiilipelejä; vuonna 2013 luku oli 29 prosenttia. Samalla tietokone- ja konsolipelit ovat menettäneet pelaajia.


title: Videopelikulttuuri Suomessa

text: Suosituimpia digitaalisia pelejä ovat pasianssipelit, "Angry Birds" ja veikkauspelit. Miehet pelaavat aktiivisesti NHL-urheilupelejä, vedonlyöntipelejä sekä toimintapelisarjoja kuten "Battlefield", "Call of Duty" ja "Grand Theft Auto". Naisten suosituimmat pelit olivat mahjong, "Candy Crush" ja "The Sims".


title: Videopelikulttuuri Suomessa

text: Ammatikseen Suomessa pelaa kymmenkunta ihmistä.


title: Videopelikulttuuri Suomessa

text: Videopelikulttuurin historia Suomessa liittyy kiinteästi Suomen videopeliteollisuuden ja peliharrastuksen väliseen suhteeseen. Digitaalisten pelien kulttuurihistoriaa Suomessa tutkineiden Jaakko Suomisen ja Petri Saarikosken mukaan tietokonepeliharrastuksella on ollut merkittävä vaikutus suomalaisten digitaalisten pelien historiaan sekä pelijournalismin käytäntöihin.


title: Videopelikulttuuri Suomessa

text: Tietokoneharrastuskulttuurin alkuaikoina digitaalisia pelejä ja koneita käyttivät vain harvat ihmiset, joko opiskelijat tai tietojenkäsittelyn ammattilaiset. Pelit liittyivät vahvasti tietokoneharrastuksen syntyyn ja leviämiseen, ja niiden avulla pystyi kokeilemaan ohjelmoinnin mahdollisuuksia. 1970-luvun myötä mikrotietokoneet ja tietokonepelit alkoivat yleistyä kodeissa. 1980-luvulla syntyneet demoskene, pelijournalismi ja pelipiratismi ovat vaikuttaneet voimakkaasti suomalaisen pelikulttuurin ja -teollisuuden muodostumiseen. Yhteisöllisestä toiminnasta muodostuneet harrastajaporukat perustivat ensimmäiset suomalaiset peliyritykset 1990-luvun puolivälissä.


title: Videopelikulttuuri Suomessa

text: Kilpapelaaminen eli elektroninen urheilu on yleistynyt Suomessa 2010-luvulla. Ammatikseen Suomessa pelaa kymmenkunta ihmistä. Alan keskusjärjestönä Suomessa toimii Suomen elektronisen urheilun liitto.


title: Videopelikulttuuri Suomessa

text: Lähiverkkotapahtuma on tietokone- tai pelikonsoliharrastajien kokoontuminen, jossa yleensä pelataan moninpelejä lähiverkon välityksellä. Lähiverkko muodostetaan kokoontumisessa paikalla olevien tietokoneiden tai pelikonsolien välille.


title: Videopelikulttuuri Suomessa

text: Suomen suurin lähiverkkotapahtuma on kahdesti vuodessa järjestettävä Assembly. Se keskittyy moninpelien ohella myös demoskeneen.


title: Athene Parthenos

text:
Athene Parthenos (, ”Neitsyt Athene”) oli Athenen kuvapatsas eli kulttikuva, joka sijaitsi Parthenonin temppelissä Ateenan Akropolis-kukkulalla. Sen veisti Feidias, ja se valmistui vuonna 438 eaa. Veistos ei ole säilynyt nykyaikaan, mutta se tunnetaan kirjallisten kuvausten ja myöhempien kopioiden perusteella.
Veistoksen korkeus oli noin 11,5 metriä, ja se esitti seisovaa Athenea pukeutuneena peplokseen ja aigis-kilpeen, jossa oli Medusan pää. Jumalattarella oli oikeassa kädessä Nike-jumalatar, ikään kuin hän ojentaisi Ateenalle voittoa, ja päässä korinttilaistyylinen kypärä, jota koristivat sfinksi, kaksi griippiä ja lentävät hevoset. Jumalattaren jaloissa vasemmalla puolella oli kilpi, jonka keskellä oli gorgoneion eli katkaistu Medusan pää. Muutoin kilpi oli koristeltu jumalten ja jättiläisten taistelua (gigantomakhia) sekä kreikkalaisten ja amatsonien taistelua (amatsonomakhia) esittävillä kuvilla. Kilven kupeessa oli käärme.


title: Athene Parthenos

text: Veistos oli tehty kullasta ja norsunluusta niin, että jumalattaren näkyvä iho oli norsunluuta ja muut osat kultaisia. Sisäosat olivat puiset. Veistos sijaitsi Parthenonin cellan perällä eli länsipäässä. Cellan lattiassa veistoksen edessä oli mahdollisesti vesi- tai öljyallas, josta veistoksen kuva heijastui.


title: Athene Parthenos

text: Arvioidaan, että suuri osa Ateenan ja Deloksen meriliiton kultavaroista oli kiinni patsaassa. Kulta irrotettiin sotilaskulujen maksamiseen vuonna 296 eaa. ja korvattiin myöhemmin mahdollisesti halvemmilla metalleilla. Patsas siirrettiin pois temppelistä 400-luvulla jaa. ja vietiin ilmeisesti Konstantinopoliin, missä viimeinen havainto veistoksesta tehtiin 900-luvulla.


title: Athene Parthenos

text: Eräs veistoksen roomalaisaikainen kopio, niin kutsuttu "Athene Varvakeion", 200-luvulta jaa. on esillä Kansallisessa arkeologisessa museossa. Nashvillen Parthenon-kopiossa on patsaasta täysikokoinen, nykyaikainen tulkinta.


title: Athene Parthenos

text: Temppelin ulkopuolella Akropoliin sisäänkäynnillä heti Propylain jälkeen sijaitsi suurempi Athenea esittänyt veistos, "Athene Promakhos". Lisäksi Feidias veisti Akropoliille myös kolmannen Athenea esittäneen veistoksen, "Athene Lemnian".


title: 131 Vala

text: 131 Vala on päävyöhykkeen asteroidi. Sen löysi Christian Heinrich Friedrich Peters vuonna 1873, ja se on nimetty Valan, pohjoismaisen mytologian ennustajattaren mukaan.


title: Penya Encarnada d’Andorra

text: Associació Club Penya Encarnada d’Andorra on jalkapalloseura Andorra la Vellan kaupungista Lounais-Andorrasta. Seura pelaa Andorran korkeimmalla sarjatasolla Primera Divisióssa.


title: Santa Coloma

text: Santa Coloma tarkoittaa seuraavia asioita:


title: Yleisvenäläinen kansanrintama

text:
Yleisvenäläinen kansanrintama (venäjäksi Общероссийский народный фронт,"ONF") on
poliittinen järjestö, jonka tarkoituksena on tukea Venäjän hallitusta ja kehittää Venäjää eteenpäin. Liike perustettiin duumanvaaleja varten. Vladimir Putin perusti liikkeen ollessaan pääministerinä 6. maaliskuuta 2011. Liikkeeseen kuuluu Yhtenäinen Venäjä, muita puolueita, kauppayhteenliittymiä ja nuorten, naisten ja veteraanien järjestöjä.
Kahden vuoden päästä liike valitsi Putinin johtajakseen.
Brittiläisen journalisti Steve Rosenbergin mukaan ONF:n on tarkoitus korvata
Yhtenäinen Venäjä.


title: Yleisvenäläinen kansanrintama

text:
ONF:aa oli perustamassa 480 henkilöä, joukossa kauppayhteenliittymien aktivisteja, työläisiä, maanviljelijöitä, tiedemiehiä, kulttuurityöntekijöitä, urhelijoita, terveydenhuollon henkilöstöä ja poliitikkoja.
Perustettaessa Putin sanoi, että ONF:n on tarkoitus tarjota Yhtenäiselle Venäjälle uusia ideoita, ajatuksia ja henkilöitä. Putin sanoi, että muut kuin Yhtenäinen Venäjä voivat
järjestön avulla nimittää Yhtenäinen Venäjä-puoleen ehdokaslistoille omia edustajiaan.
Liikeen johtoon Putin nimitti hallituksen henkilöstöpäällikkö Vlatseslav Volodinin. 12. kesäkuuta 2013 ONF valitsi Putinin johtajakseen.
Liike on ideologialtaan keskusta-oikeistolainen, valtion roolia kannattava ja konservatiivinen.
Venäjän kohtalosta ja puolustamisesta kiinnostunut liike ajaa ilmoitustensa mukaan mm. Venäjän yhtenäisyyttä, kansan tukea nykyiselle hallitukselle, perhearvoja, nopeaa talouskasvua ja voimakasta valtiota jolla on vahva talous. 4. joulukuuta 2013 pidetyssä konferenssissa puhuttiin terveydenhuollon, talouden, yhteiskunnan palvelujen, koulutuksen ja kulttuurin uudistuksista.


title: Yleisvenäläinen kansanrintama

text: '*Yhtenäinen Venäjä ja sen nuorisojärjestö


title: Luettelo televisiosarjan Unelmahäät jaksoista

text: Unelmahäät (aiemmin Satuhäät) on suomalainen tositelevisiosarja, jotan kuvattu yhteensä kaksitoista kautta, Viimeisin kausi alkoi keväällä 2018.


text:
1. tuotantokausi alkoi 25. helmikuuta 2005.
2. tuotantokausi alkoi 17. maaliskuuta 2006.
3. tuotantokausi alkoi 17. toukokuuta 2007.
4. tuotantokausi alkoi 15. tammikuuta 2009.
5. tuotantokausi alkoi 7. tammikuuta 2010.
6. tuotantokausi alkoi 13. tammikuuta 2011.
7. tuotantokausi alkoi 23. tammikuuta 2012.
8. tuotantokausi alkoi 7. tammikuuta 2013.
9. tuotantokausi alkoi 13. tammikuuta 2014.
10. tuotantokausi alkoi 23. helmikuuta 2015.
11. tuotantokausi alkoi 28. maaliskuuta 2016.


title: 2channel

text: 2channel ("2ちゃんねる ni channeru", lyhyesti 2ch) on japanilainen tekstifoorumi. Vuonna 2007 sivustolle lähetettiin 2.5 miljoonaa viestiä joka päivä. Sivustolla on yli 200 000 rekisteröitynyttä käyttäjää. Vuonna 1999 perustetulla sivustolla on valtava suosio japanilaisten keskuudessa.


title: 2channel

text: Vuonna 2008 sivusto tuotti 100 miljoonaa Japanin jeniä (alle miljoona dollaria) perustajalleen Hiroyuki Nishimuralle, joka on myös kuvafoorumi 4chanin nykyinen omistaja.


title: 2channel

text: Sivustoa ollaan kuvailtu "Japanin suurimpana Internet-yhteisönä, jolla on noin 10 miljoonaa päivittäistä vierailijaa". Sivuston aiheita ovat mm. henkilökohtaiset ongelmat, roskaruoka, urheilu, rāmen ja pornografia. Lisäksi sivustolla on PDF- ja ZIP- tiedostojen lataamisalue. Sivustolle voi kirjoittaa viestejä vain japanilaisista IP-osoitteista.


title: UE Santa Coloma

text: Unió Esportiva Santa Coloma on jalkapalloseura Santa Coloman kylästä, Andorra la Vellasta, Lounais-Andorrasta. Se pelaa Andorran korkeimmalla sarjatasolla Primera Divisióssa. Seura on perustettu 23. syyskuuta 1986.


title: UE Santa Coloma

text: Santa Coloma pääsi kaudella 2010–11 ensimmäistä kertaa Euroopan sisäisiin kilpailuihin, kun se sai paikan Eurooppa-liigan ensimmäiseltä karsintakierrokselta. Tällöin se hävisi montenegrolaiselle FK Mogrenille yhteismaalein 5–0. Seuraavalla kaudella Santa Coloma hävisi samassa vaiheessa unkarilaiselle Paksille yhteismaalein 5–0. Kaudella 2012–2013 Santa Coloma hävisi Eurooppa-liigan ensimmäisellä karsintakierroksella alankomaalaiselle Twentelle yhteismaalein 9–0. Seuraavalla kaudella samassa vaiheessa Santa Coloma hävisi bosniajahertzegovinalaiselle HŠK Zrinjski Mostarille 4–1. Kaudella 2014–2015 makedonialainen FK Metalurg Skopje pudotti Santa Coloman yhteismaalein 5–0 Eurooppa-liigan ensimmäisellä karsinta kierroksella.


title: FC Ordino

text: Futbol Club Ordino on jalkapalloseura Ordinon kunnasta Pohjois-Andorrasta. Ordino pelaa Andorran korkeimmalla sarjatasolla Primera Divisióssa.


title: ISO 3166-2:SC

text: ISO 3166-2:SC on ISO-standardointijärjestön standardi, joka määrittää geokoodit Seychelleille. ISO 3166-2:SC on ISO 3166-2 -standardin osajoukko, joka määrittää 25 alueen koodit.


title: ISO 3166-2:SC

text: Koodin ensimmäinen osa on ISO 3166-1 -standardin mukainen Seychellien maakoodi ”SC” ja toinen osa on aluekohtainen numero.


title: Joonas Vahtera

text: Joonas Vahtera (s. 6. tammikuuta 1996 Vaasa) on suomalainen jalkapalloilija, joka edustaa Veikkausliigassa pelaavaa Vaasan Palloseuraa. Hän on pelipaikaltaan hyökkäävä keskikenttäpelaaja.


title: Joonas Vahtera

text: Vahtera on Vasa IFK:n ja Vaasan Palloseuran kasvatti. Hän siirtyi VPS:sta alkukaudella 2014 VIFK:n riveihin Kakkoseen. Vahtera oli ensimmäisellä kaudellaan mukana voittamassa Kakkosen länsilohkoa, mutta VIFK hävisi nousukarsinnoissa PS Kemi Kingsiä vastaan. VIFK nousi kuitenkin Ykköseen täydennysmenettelyn kautta ja Vahtera teki ensiesiintymisensä toiseksi korkeimmalla sarjatasolla kaudella 2015. Hän joutui kuitenkin viettämään puolet kaudesta loukkaantuneena keväällä sattuneen solisluun murtuman johdosta. Kaudeksi 2016 hän palasi VPS:n riveihin yksivuotisella sopimuksella. Vahtera teki pääsarjadebyyttinsä huhtikuussa 2016 Helsingin Jalkapalloklubia vastaan.


title: Joonas Vahtera

text: Vahtera edusti Suomen poikamaajoukkueita kahdeksan kertaa 2011–2014.


title: ISO 3166-2:TO

text: ISO 3166-2:TO on ISO-standardointijärjestön standardi, joka määrittää geokoodit Tongalle. ISO 3166-2:TO on ISO 3166-2 -standardin osajoukko, joka määrittää viiden alueen koodit.


title: ISO 3166-2:TO

text: Koodin ensimmäinen osa on ISO 3166-1 -standardin mukainen Tongan maakoodi ”TO” ja toinen osa on aluekohtainen numero.


title: Kazakstanin keskusvaalilautakunta

text: Kazakstanin keskusvaalilautakunta on valtakunnallinen lautakunta, joka järjestää kazakstanin valtiolliset vaalit. Valtakunnallinen keskusvaalilautakunta, joka voi olla monipuolueinen jäsenistöltään, on yleinen tapa entisessä Neuvostoliitossa järjestää vaalit esimerkiksi hallituksesta ja hallituspuolueista riippuvaisen oikeusministeriön asemesta. Suomessa vaalit järjestää ja johtaa oikeusministeriö. Keskuvaalilautakunnan jäseniä ovat puheenjohtaja Kyandyk Turvankulov, Vladimir Karlovitš Foos, Bahyt Sarsenbajevitš Meldešov, Tatjana Vitaljevna Ohlopkova, Marat Aldangorovitš Sarsebajev ja Ljassat Žalynylyzkyzy Suleimen.


title: Karl Johan Fagerström

text: Karl Johan Fagerström (4. maaliskuuta 1751 Vähäkyrö – 15. huhtikuuta 1799 Tukholma) oli suomalainen juristi, valtiopäivämies ja pormestari.


title: Karl Johan Fagerström

text: Fagerströmin vanhemmat olivat rykmentinpastori Karl Fagerström (1718-1752) ja Katarina Nyholm. Hän pääsi ylioppilaaksi Turussa 1766. Fagerström opiskeli oikeustiedettä Turun akatemiassa valmistuen filosofian kandidaatiksi ja maisteriksi 1769. Hän oli auskultanttina Turun ja Vaasan hovioikeuksissa.


title: Karl Johan Fagerström

text: Fagerström toimi Vaasan läänin varalääninsihteerinä ja Vaasan hovioikeuden varanotaarina. Hän oli Vaasan pormestarina vuodesta 1779 ja Oulun pormestarina vuodesta 1788. Hän oli myös oikeusrevision sihteerinä Tukholmassa ja hän toimi syyttäjänä kuningas Kustaa III:n murhaajia vastaan pidetyssä oikeudenkäynnissä. Fagerström oli lisäksi yleisen valmistelukunnan ja valtiovelkakonttorin jäsenenä. Hän osallistui valtiopäiville 1786, 1789 ja 1792.


title: Karl Johan Fagerström

text: Fagerström oli naimisissa Beata Katarina Fahlénin (k. 1802) kanssa. Heidän poikansa oli Viipurin hovioikeuden hovioikeudenneuvos ja varapresidentti Anton Erik Fagerström (1786-1863).


title: First Quantum Minerals

text: First Quantum Minerals Ltd. (FQM) on kanadalainen kaivos- ja metallialan yritys, jolla on kaivoksia Australiassa, Espanjassa, Mauritaniassa, Sambiassa, Suomessa ja Turkissa. Yhtiö valmistelee lisäksi kaivoshankkeita Afrikassa ja Etelä-Amerikassa. Sen tärkein tuote on kupari.


title: First Quantum Minerals

text: Suomessa FQM:n tuotantopaikkoja ovat Pyhäsalmen kaivos Pyhäjärvellä ja Kevitsan kaivos Sodankylässä, jonka se ilmoitti maaliskuussa 2016 myyvänsä ruotsalaiselle Bolidenille.. Pyhäsalmen kaivos tuli FQM:lle sen ostettua vuonna 2013 kanadalaisen Inmet Mining Corp -kaivosyhtiön.